s-Hertogenbosch 250 (12/6): Η αξία σε Robin και handicap • Bet-planet.gr\ns-Hertogenbosch 250 (12/6): Η αξία σε Robin και handicap\nΔύο μονά σε αποδόσεις 2.37 & 1.75 στο ολλανδικό γρασίδι.\nΗ δράση στο Χερτόγκενμπος συνεχίζεται με αμείωτους ρυθμούς. Τα «μεγάλα» ονόματα μπαίνουν αύριο (13/6) στο κυρίως ταμπλό (Τσιτσιπάς, Βερντάσκο, Γκοφάν). Στο συγκεκριμένο τουρνουά μπορεί κανείς να πει πως έχει ένα αβαντάζ ο Χάασε ελέω… κοινού. Πάμε να δούμε δύο σημερινά σημεία στο ολλανδικό γρασίδι.\nΚριστιάν Γκαρίν –Ρόμπιν Χάασε: Η μετάβαση από την χωμάτινη σεζόν στο γρασίδι είναι δύσκολη υπόθεση. Ο Γκαρίν τα έδωσα όλα φέτος στη σκόνη, συνεπώς γι’ αυτόν αποτελεί περίεργη η συγκεκριμένη αλλαγή, από τις προπονήσεις του μέχρι τους βασικούς αγώνες. Ο νεαρός νοτιοαμερικάνος πήγε εξαιρετικά στο χώμα, δουλεύοντας άψογα το footwork, με καλά χτυπήματα στις γωνίες και με άψογο τρέξιμο στις γραμμές. Στο γρασίδι η κατάσταση είναι διαφορετική. Μία λέξη αντικατοπτρίζει τα «θέλω» της επιφάνειας. Αποτέλεσμα. Αυτά τα courts θέλουν τον τενίστα αποτελεσματικό, δυνατό και κυνικό. Γρήγορο τελείωμα πόντων, όχι μεγάλα ράλι, δυνατά service game (μεγάλο όπλο). Ο Χάασε στην παρούσα φάση είναι σε καλή κατάσταση. Φρέσκος, ξεκούραστος και φυσικά χαρούμενος που θα αγωνιστεί για τους επόμενους δύο μήνες στο αγαπημένο του grass. Ο Ρόμπιν έχει εκτελεστική ικανότητα από το mid-court με πολύ καλό χαμήλωμα στα πόδια (παρά το ύψος του) και εκτιμώ πως είναι δύο βήματα πιο μπροστά από τον Γκαρίν στη συγκεκριμένη επιφάνεια. Η νίκη του στο 2.37 έχει μεγάλη αξία στα «μάτια» μου. Επιπρόσθετα, να θυμίσω πως ο Χάασε στην πρώτη του εμφάνιση στο Χερτόγκενμπος επικράτησε 2-1 σετ με ανατροπή απέναντι στον Ούγκο Ουμπέρ, όντας ψύχραιμος στα δύσκολα και κρίσιμα σημεία της συνάντησης.\nΤέιλορ Φριτζ – Μπόρνα Τσόριτς: Αναμφίβολα το γρασίδι είναι επιφάνεια που ταιριάζει περισσότερο στον Φριτζ μιας και λογίζεται ως power-server. Ο Αμερικάνος έχει προπονηθεί πολύ, είναι δυνατός και γενικά έχουμε δει από πλευράς του μια πολύ μεγάλη βελτίωση τον τελευταίο χρόνο, φτάνοντας στο no41 του ranking. Στη πρώτη του εμφάνιση στην Ολλανδία επικράτησε 2-0 σετ του Ροντιόνοφ (7-6, 6-4) με καλό τένις ανά διαστήματα και μεγάλη αξιοπιστία κοντά στο φιλέ, όπως πάντα. Για τον Τσόριτς είναι το πρώτο ματς στο χόρτο, καθώς για πολλούς μήνες… ταλαιπωρήθηκε στις χωμάτινες επιφάνειες μη καταφέρνοντας να διακριθεί σε κάποιο τουρνουά. Χαρακτηριστικό πως έμεινε έξω στον 3ο γύρο του Roland Garros, δεχόμενος την ήττα 3-2 σετ από τον Γιαν-Λέναρντ Στρουφ. Πέρσι στο γρασίδι είχε κάνει ορισμένες καλές εμφανίσεις. Τον βοηθούν τα γρήγορα χτυπήματα, αλλά υστερεί στο κομμάτι των επιστροφών, εξ’ ου και εκτιμώ πως ο Αμερικάνος (Φριτζ) θα έχει εύκολα hold-serve καθ’ όλη τη διάρκεια της αναμέτρησης. Ο Φριτζ είναι πανίσχυρος από την baseline με απίστευτα δυνατά forehand. Θα τον πιέσει, θα τον τρέξει και θα επιδιώξει πολλάκις το serve & volley (σύνηθες σ’ αυτή την επιφάνεια). Εκτιμώ πως το +2,5 games (1.75) θα επιβεβαιωθεί, ακόμα και σε περίπτωση ήττας του Αμερικάνου με 2-0 (7-6, 7-6).\nΜε αυτή την αναμέτρηση ενδέχεται να ασχοληθούμε και στο live, φυσικά υπάρχουν παιχνίδια και στην κατηγορία των γυναικών (WTA) που θα μας απασχολήσουν στο συνδρομητικό telegram, όπως φυσικά και extra βασικές pre-game επιλογές.\n15:30 Γκαρίν – Χάασε: Χάασε (2.37) / bet365 / 10 units\n16:50 Φριτζ – Τσόριτς: Φριτς +2,5 games (1.75) / Stoiximan / 10 units


THN ΙΔΙΑ ΜΕΡΑ,\nΣΤΟ ΚΕΝΤΡΟ ΤΩΝ ΑΘΗΝΩΝ\nΤην ίδια μέρα, στο κέντρο των Αθηνών και στο Κορωπί, δυο διαφορετικές φωτογραφίες τραβηγμένες από την ίδια φωτογραφική μηχανή σε διάστημα δύο ωρών.\nΣτην πρώτη, στο πεζοδρόμιο της Λ. Αλεξάνδρας, μπροστά στον Άρειο Πάγο, αυτός που παραιτήθηκε από το ανθρώπινο δικαίωμά του να υπάρξει! Αυτός που προτίμησε να πέσει κατάχαμα περιμένοντας το τέλος του, όπως τους επιτάσσει το σύστημα το οποίο ο ίδιος επέλεξε.\nΣτη δεύτερη, στη Κοιλάδα των «Ελλήνων Κενταύρων» αυτός που επιλέγει τον δρόμο του άξιου πολεμιστή, καλπάζοντας ορθός και τοξεύοντας εναντίον ενός συστήματος στο οποίο οι ανάξιοι προσπαθούν να τον εγκλωβίσουν!\nΚαθένας επιλέγει τον τρόπο με τον οποίο θα ζήσει ή θα πεθάνει και οι «Έλληνες Κένταυροι» επιλέξαμε όχι, απλώς, το «ζειν» αλλά το «ευ ζειν», καλπάζοντας δυνατοί προς την ελευθερία μας και την πρόοδό μας!


TA TETAPTA ΓENEΘΛIA TOY BLOG - 1ST GIVEAWAY - Μ@μ@ για σπίτι...\nby ΜΑΜΑ ΓΙΑ ΣΠΙΤΙ Κατερίνα Δ.Χ - 18.1.17\nΝαι ναι !!! Καλά διαβάσατε! Η Μαμά για σπίτι πριν λίγες μέρες έκλεισε τα τέσσερα χρόνια της και το γιορτάζουμε!!\nΣαν ημερολόγιο ξεκίνησε, με τη συνηθισμένη μου ηττοπάθεια ήμουν βέβαιη ότι θα το διαβάζω μόνη μου. Τέσσερα χρόνια μετά, έχει γίνει μέρος της ζωής μου, μια αγαπημένη συνήθεια, το καταφύγιο των σκέψεών μου και η πιο δημιουργική απασχόληση. Γνωριμίες , φιλίες, νέες δεξιότητες, νέοι ορίζοντες έχουν ανοίξει με αφορμή αυτή τη δική μου γωνιά του διαδικτύου. Το μπλογκάκι μου είναι η αφορμή που το πρώτο βιβλίο έγινε πραγματικότητα και μια νέα προοπτική μπήκε στη ζωή μου.\nΔεν είναι βέβαια όλα ρόδινα, όπως τίποτα στην αληθινή ζωή δεν είναι ρόδινο. Πολλές φορές νιώθω ότι είμαι μόνη μου και παλεύω σε έναν ωκεανό, άλλοτε ότι χτυπάω σε τοίχους και δεν ήταν λίγες οι φορές που τα σκληρά λόγια και οι μικρότητες με έφτασαν στο σημείο να πω ότι θα τα κλείσω όλα. Αλλά πια για μένα το blogging είναι κομμάτι της ψυχής μου. Το κάνω κατά κύριο λόγο για μένα, γιατί έτσι ξαλαφρώνω, γιατί έτσι αναπαύεται η καρδιά μου. Δεν με νοιάζει πια πόσοι θα με διαβάσουν , αν θα συμφωνήσουν μαζί μου ή θα διαφωνήσουν , δεν με αφορούν όλα αυτά. Τα μηνύματα που παίρνω, από όσους έχουν αγαπήσει αυτή τη γωνίτσα, αρκούν για να με κάνουν να συνεχίσω.\nΓια να σας ευχαριστήσω λοιπόν όλους εσάς που με στηρίζετε με την αγάπη σας όλα αυτά τα χρόνια, έχω κανονίσει πολύ σπέσιαλ διαγωνισμούς, που θα τρέχουν από δω και μπρος, για τον επόμενο μήνα!\nΞεκινάμε σήμερα με τον πρώτο διαγωνισμό, τα δώρα του οποίου πραγματικά θα σας ξετρελάνουν , όπως έχουν ξετρελάνει κι εμένα και τα κορίτσια μου!\nΑυτή τη φορά συνεργαζόμαστε με δυο χαρούμενες μελισσούλες, την Αίτνα και τη Φανή ή αλλιώς τις 2Happy Bees Creations! Τα κορίτσια τα ανακάλυψα αρχικά στο ίνταγκραμ και τις δημιουργίες τους τις λάτρεψα!\nΗ Αίτνα και η Φανή είναι νύφη και κουνιάδα, κουμπάρες , αλλά και πολύ καλές φίλες, που εκτός από όλα τα υπόλοιπα , τις ενώνει και η αγάπη τους για κάθετί χειροποίητο. Και πραγματικά, αν κάνετε μια βόλτα στο ηλεκτρονικό μαγαζάκι τους, στη σελίδα τους στο facebook ή στο ινσταγκραμ προφίλ τους, θα ενθουσιαστείτε κι εσείς!\nΑπό ολόγλυκα μαξιλαράκια και εντυπωσιακές ονειροπαγίδες, μέχρι φανταστικές κουβερτούλες και χαλάκια δραστηριοτήτων, όπως και πολλά διακοσμητικά για το παιδικό δωμάτιο, τα πάντα είναι τόσο φροντισμένα και ιδιαίτερα και αποπνέουν ένα πολύ όμορφο, ζεστό και αγαπησιάρικο συναίσθημα!\nΌταν πήραμε κι εμείς στα χέρια μας τα υπέροχα μαξιλαράκια και την ονειροπαγίδα μας, ήταν μια στιγμή χαράς για όλη την οικογένεια! Ήταν μια δύσκολη μέρα, που γύρισα αργά από τη δουλειά, αλλά το δέμα που με περίμενε, με τα κορίτσια να χοροπηδάνε σαν ινδιάνοι γύρω γύρω του, περιμένοντας να το ανοίξω, μου έφτιαξε αμέσως τη διάθεση. Η δε χαρά τους όταν το άνοιξαν, ήταν το κάτι άλλο, γιατί αγκάλιασαν τα μαξιλαράκια τους και το πρώτο που έκαναν ήταν να τα ονοματίσουν!\nΗ ονειροπαγίδα βρήκε τη θέση της στο δωμάτιό τους και τα μαξιλαράκια μας συνοδεύουν παντού : από τον ύπνο, μέχρι τις βόλτες... Ακόμα κι ο άντρας μου μου είπε, γιατί μόνο εμείς παίρνουμε τόσο ωραία πράγματα, ενώ εκείνος όχι! χιχιχιχι! Κορίτσια σας ευχαριστούμε πάρα πολύ!!\nTags : αγαπημενα προϊοντα, blogging


Φασιστική δολοφονία στη Λευκίμμη - Anarkismo\nRecent articles by Κατάληψη Ελαία\nΕλλάδα / Τουρκία / Κύπρος | Αντιφασισμός | Ανακοίνωση Τύπου Wednesday December 05, 2018 20:50 by Κατάληψη Ελαία\nΓΙΑ ΤΗ ΦΑΣΙΣΤΙΚΗ ΔΟΛΟΦΟΝΙΑ ΤΟΥ PETRIT ZIFLE ΣΤΗ ΛΕΥΚΙΜΜΗ\n...όταν δολοφονείται ένας άνθρωπος δίπλα σου...\nΤο θύμα της δολοφονίας ονομαζόταν Petrit Zifle. Ηταν ένας 63χρονος εργάτης γης αλβανικής καταγωγής, γνωστός στους περισσότερους απλά ως κος Πέτρος. Όπως όλα δείχνουν, ο Petrit Zifle και ο δράστης βρίσκονταν και οι δύο στο καφενείο το απόγευμα της Κυριακής, 25 Νοεμβρίου, όπου και διαπληκτίστηκαν με έντονο τρόπο. Αιτία υπήρξε η συζήτηση θαμώνων για την Μακεδονία, στην οποία συμμετείχε και ο 44χρονος, μιλώντας με υβριστικό και προσβλητικό τρόπο για όλους τους μη Έλληνες.Ο Petrit Zifle ανταπάντησε στις προσβολές του 44χρονου και κάπως έτσι ξεκίνησε ένας έντονος καυγάς μεταξύ τους, ο οποίος έληξε χάρη στην παρέμβαση των υπόλοιπων παρευρισκόμενων, με τον δράστη να αποχωρεί απειλώντας τη ζωή του 63χρονου. Λίγο αργότερα, ο δράστης εντοπίζει τον Zifle, τον δολοφονεί με κυνηγετική καραμπίνα και πετάει το πτώμα του σε ένα χαντάκι, όπου και τον βρίσκουν την επόμενη μέρα.\nΠρος έκπληξη κανενός, ο δολοφόνος του Petrit Zifle είναι ένας άνθρωπος γνωστός στην περιοχή για τις φασιστικές του ιδέες και, φυσικά, για τη δημόσια υποστήριξή του στη Χρυσή Αυγή. Ο 44χρονος υπήρξε εκλογικός αντιπρόσωπος της Χρυσής Αυγής στις τελευταίες εκλογές, πολλές φορές είχε συνοδεύσει το «επιτελείο» της Χρυσής Αυγής, όταν αυτό εμφανιζόταν στην Λευκίμμη, ενώ δεν έκρυβε τη σβάστικα που είχε ως τατουάζ στο στήθος του. Και είναι αυτή ακριβώς η ιδιότητά του ως νεοναζί που δείχνει, πέρα από κάθε αμφιβολία, ότι η δολοφονία που διέπραξε είχε ξεκάθαρο ρατσιστικό/φασιστικό κίνητρο. Ο Petrit Zifle δεν δολοφονήθηκε επειδή ήταν άτυχος, ούτε επειδή είχε «προσωπικές διαφορές» ή «νταραβέρια» με τον θύτη, όπως πολλά τοπικά ΜΜΕ άφησαν να εννοηθεί. Ο Petrit Zifle δολοφονήθηκε γιατί ήταν αλβανικής καταγωγής, και γιατί είχε το θάρρος να πει τη γνώμη του και να αντιπαρατεθεί με ένα άτομο γνωστό για τις νεοναζιστικές του απόψεις.\n...όταν σε κάποιους άλλους ανθρώπους δίπλα σου ο φασισμός «δεν βρωμάει»...\nΗ δολοφονία αυτή, αν και πρωτοφανής για τα δεδομένα του νησιού, δεν είναι ούτε «μεμονωμένο περιστατικό» ούτε ασύνδετη με το γενικότερο πολιτικό κλίμα. Η έξαρση του φασισμού τους τελευταίους μήνες, με αφορμή ζητήματα όπως το μακεδονικό και ο Κατσίφας, είναι αδιαμφισβήτητη. Εξίσου αδιαμφισβήτητο είναι το γεγονός ότι η Χρυσή Αυγή, εν όψει του τέλους της δίκης της, αλλά και των επικείμενων εκλογών, προσπαθεί να κερδίσει την κοινωνική συναίνεση πλασάροντας ένα προφίλ «αντισυστημικής» δράσης, όπως είδαμε πρόσφατα να συμβαίνει με τις υποκινούμενες από το νεοναζιστικό κόμμα εθνικιστικές καταλήψεις. Υπό αυτό το πρίσμα, δεν είναι παράξενο που, μερικά χρόνια μετά τις δολοφονίες του Παύλου Φύσσα και του Σαχζάτ Λουκμάν, λαμβάνει χώρα άλλη μια δολοφονία από υποστηρικτή του νεοναζιστικού αυτού κόμματος.\nΩστόσο, η δολοφονία αυτή παρουσιάζει ακόμη περισσότερο ενδιαφέρον αν αναλογιστεί κανείς τον τόπο στον οποίο συνέβη. Η Λευκίμμη είναι ένα μέρος γνωστό στο πανελλήνιο ήδη από το 2008 λόγω του σθεναρού αγώνα των κατοίκων της ενάντια στην δημιουργία ΧΥΤΑ στην περιοχή. Είναι ένα μέρος που έχει κερδίσει την αλληλεγγύη και την υποστήριξη όλως όσων αγωνίζονται ενάντια σε κάθε μορφή εκμετάλλευσης και καταπίεσης, ένα μέρος που επί μία ολόκληρη δεκαετία ενέπνεε τα περιβαλλοντικά κινήματα ολόκληρης της χώρας. Δεν μπορεί κανείς παρά να αναρρωτηθεί πώς είναι δυνατόν σε ένα τέτοιο μέρος οι φασίστες να δρουν ανενόχλητοι.\nΔυστυχώς, ήδη από την αρχή του καλοκαιριού, όταν και επανακινήθηκε το ζήτημα του ΧΥΤΑ, είχε γίνει σαφές ότι οι φασίστες προσπαθούσαν να εισχωρήσουν στο κίνημα των κατοίκων της περιοχής ενάντια στη λειτουργία της χωματερής. Χαρακτηριστικότερο παράδειγμα του γεγονότος αυτού είναι η ανοχή στην παρουσία του χρυσαυγίτη βουλευτή Αϊβατίδη σε συναυλία διαμαρτυρίας που είχε διοργανώσει ο τοπικός πολιτιστικός - περιβαλλοντικός σύλλογος στο ποτάμι Λευκίμμης στις 02/06. Στη συναυλία αυτή, όταν καταγγέλθηκε η παρουσία του νεοναζί βουλευτή από τον πρόεδρο του Συνδέσμου Ξενοδοχοϋπαλλήλων Κέρκυρας με την φράση «εδώ βρωμάει φασισμός», η απάντηση του γραμματέα του συλλόγου ήταν «το μόνο που βρωμάει εδώ είναι το ποτάμι». Μια φράση που συμπύκνωνε μια ολόκληρη νοοτροπία: κανείς δεν περισσεύει, όλοι χωράνε στον αγώνα, δεν υπάρχουν αριστεροί και δεξιοί, η ενότητα είναι πάνω απ' όλα, ακόμη κι οι φασίστες δικαιούνται να αγωνιστούν μαζί μας ενάντια στο ΧΥΤΑ.\nΤο περιστατικό αυτό, βέβαια, αν και απασχόλησε πολύ την κοινωνία του νησιού, στην πραγματικότητα δεν αποτελεί παρά την κορυφή του παγόβουνου. Γιατί η αλήθεια είναι πως, ό,τι και να είπε ο γραμματέας του τοπικού συλλόγου, ο κόσμος της Λευκίμμης είχε τη δυνατότητα να απομονώσει και να καταδικάσει τους φασίστες, όπως είχε και τη δυνατότητα να αποτρέψει την παρουσία τους στα συλλαλητήρια και τις πορείες ενάντια στη λειτουργία της χωματερής. Απλώς, το μεγαλύτερο μέρος της κοινωνίας της Λευκίμμης επέλεξε να μην το κάνει. Είτε προς χάριν της περίφημης «ενότητας» του αγώνα, είτε από απλή αδιαφορία για το ζήτημα του φασισμού, το κίνημα της Λευκίμμης ως σύνολο δεν απομόνωσε τα άτομα με φασιστικές απόψεις και συμπεριφορές. Αντιθέτως, οι άνθρωποι που προσπάθησαν να δημιουργήσουν δομές αγώνα ενάντια στον ΧΥΤΑ με ξεκάθαρο αντιφασιστικό πρόσημο, οι άνθρωποι που απ' την αρχή προειδοποιούσαν πως το να δείχνεις ανοχή στον φασισμό και το να δίνεις χώρο στη Χρυσή Αυγή δεν βγαίνει ποτέ σε καλό, οι άνθρωποι αυτοί απομονώθηκαν, στοχοποιήθηκαν, λασπολογήθηκαν και, φυσικά, κατηγορήθηκαν ως «διασπαστές του κινήματος». Και κάπως έτσι, καταλήξαμε όχι μόνο να θρηνούμε το θύμα άλλης μιας φασιστικής δολοφονίας, αλλά και να βλέπουμε τον νεοναζί Αϊβατίδη, πέντε μόλις μέρες μετά τη δολοφονία, να κυκλοφορεί ανενόχλητος στη Λευκίμμη σαν να μη συμβαίνει τίποτα.\n...τότε οφείλεις να πάρεις θέση.\nΟ φασισμός έχει ξανασηκώσει κεφάλι, και αποκτά όλο και μεγαλύτερη δύναμη. Και υπεύθυνοι για αυτό δεν είναι μόνο όσοι τον στηρίζουν, όσοι ψηφίζουν ναζιστικά κόμματα ή συμμετέχουν σε φασιστικές οργανώσεις ή παίρνουν μέρος σε εθνικιστικά συλλαλητήρια. Υπεύθυνοι είναι και όλοι όσοι τον ανέχονται χωρίς να μιλούν. Υπεύθυνοι είναι όλοι όσοι του δίνουν χώρο και βήμα στο δημόσιο λόγο. Υπεύθυνοι είναι όσοι τον ξεπλένουν.Υπεύθυνοι είναι όσοι παρουσιάζουν τα εγκλήματα των φασιστών σαν να είναι αποκομμένα από την ιδεολογία τους, όσοι αποκρύπτουν τη δράση τους ή την παρουσιάζουν ωραιοποιημένη. Υπεύθυνοι είναι όλοι όσοι δεν αντιδρούν στην εξάπλωσή του.\nΠριν μερικά χρόνια θρηνήσαμε για τη δολοφονία του Σαχζάτ Λουκμάν και του Παύλου Φύσσα. Σημερα θρηνούμε για τη δολοφνία του Petrit Zifle. Κι αν δεν οργανωθούμε μαζικά για να πολεμήσουμε αυτή τη πανούκλα του καιρού μας, σύντομα θα θρηνήσουμε κι άλλα θύματα. Σύντομα κάποιος άλλος συγχωριανός μας, ή συνάδελφός μας, ή σύντροφός μας θα δολοφονηθεί επειδή τόλμησε να έχει διαφορετική καταγωγή, χρώμα, σεξουαλικό προσανατολισμό ή πολιτικές απόψεις. Ο μόνος τρόπος να εμποδίσουμε αυτό το σενάριο να πραγματοποιηθεί είναι με συνεχή, μαχητικό, μαζικό και οργανωμένο αντιφασιστικό αγώνα.\nΈχει έρθει η στιγμή να το συνειδητοποιήσουν όλοι: δεν υπάρχουν πλέον περιθώρια για ουδετερότητα. Η απάθεια, η σιωπή και η ανοχή δεν είναι ουδέτερη στάση, είναι στάση που ενδυναμώνει και στηρίζει το φασισμό. Κι όσοι δεν θέλουν να δουν το φασισμό να θριαμβεύει, οφείλουν να πάρουν άμεση και ξεκάθαρη θέση εναντίον του.\nΟΥΤΕ ΣΤΗ ΛΕΥΚΙΜΜΗ ΟΥΤΕ ΠΟΥΘΕΝΑ, ΤΣΑΚΙΣΤΕ ΤΟΥΣ ΦΑΣΙΣΤΕΣ ΣΕ ΠΟΛΕΙΣ ΚΑΙ ΧΩΡΙΑ


Παγκόσμια Ημέρα Διαβήτη: Γράμμα στον μικρό μου ήρωα…\nΠαιδί μου, το ξέρω ότι η ζωή σου άλλαξε μέσα σε μια στιγμή, εκείνη τη στιγμή που άκουσες για πρώτη φορά ότι έχεις διαβήτη. Τότε ήταν που γέμισες με φόβο κι απορίες. Τότε ήταν που ξαφνικά έπρεπε να μάθεις και να βάλεις στη ζωή σου τόσα καινούργια πράγματα κι αναρωτιόσουν πώς θα τα καταφέρεις. Κι εγώ ήμουν εκεί μαζί σου, νιώθοντας την ίδια αγωνία με εσένα, θα μου επιτρέψεις να σου πω και περισσότερη, για να σε στηρίξω και να σε βοηθήσω να προχωρήσεις μαζί με το διαβήτη σου.\nΚαι οι μέρες κυλούσαν και όλοι μαζί σαν γροθιά, ήμασταν εκεί για σένα. Σε όλους μας ήταν δύσκολο, αλλά ιδιαιτέρως για εσένα αγόρι μου… Δε σου κρύβω μικρέ μου, ότι υπήρξαν πολλές φορές που λύγισα κι εγώ, εκεί μαζί σου, αλλά προσπάθησα να μη στο δείξω. Υπήρξαν κι άλλες φορές που έπεσα, αλλά σηκώθηκα για να στηρίξω εσένα, αγάπη μου, λέγοντάς σου ότι όλα θα πάνε καλά. Κι έτσι καθώς ο χρόνος κυλούσε, ο φόβος και το άγχος, που κυριαρχούσε στην αρχή, ολοένα και μίκραινε. Σε κοιτούσα κι ένιωθα ότι έβλεπα έναν μικρό ήρωα, που ήταν τόσο δυνατός, τόσο θαρραλέος από τόσο μικρός. Θαύμαζα το κάθε σου βήμα, την κάθε σου προσπάθεια για το διαβήτη σου. Δε θα ξεχάσω τη συγκίνηση μου, αλλά και τη δική σου περηφάνια αγόρι μου, όταν για πρώτη φορά έκανες την ινσουλίνη σου. Τότε που ίσως για πρώτη φορά αισθάνθηκες ότι δε με χρειάζεσαι και τόσο πια…\nΚαι ξέρω, αγόρι μου, ότι τα σκαλοπάτια που κλήθηκες να ανέβεις για το διαβήτη σου δεν ήταν καθόλου εύκολα… αλλά ήταν εκείνα που σε βοήθησαν να ανακαλύψεις και κάποιους σημαντικούς σταθμούς της ζωής. Ο διαβήτης σε βοήθησε πρώτα από όλα να ανακαλύψεις τη φλόγα, τη δύναμη που έκρυβες μέσα σου, για να καταλάβεις ότι για σένα τίποτα δεν είναι ακατόρθωτο. Γιατί το ξέρω, άγγελε μου, ότι οι ενέσεις, οι μετρήσεις και όλα αυτά ήταν πολύ δύσκολα για σένα, αλλά να θυμάσαι ότι τα κατάφερες και ήσουν τόσο μικρός. Να το θυμάσαι πάντα, σε όποια δυσκολία κι αν συναντήσεις στη ζωή σου. Ο διαβήτης επίσης σου έμαθε, ότι κανείς δε μπορεί να σταθεί εμπόδιο από το να πραγματοποιήσεις τα όνειρά σου. Κι αυτό το κατάλαβες όταν πέτυχες τον πρώτο σου στόχο. Τότε που υπερέβης τα όποια εμπόδια είχες με το διαβήτη σου κι έφτασες εκεί που ακριβώς ήθελες. Τότε που έλαμπε σαν τον ήλιο το πρόσωπό σου, και μαζί του κι εγώ. Ο διαβήτης επιπλέον σου έδειξε το πόσο σημαντικό είναι να φροντίζεις σωστά το σώμα σου και να το αγαπάς, δίνοντάς του τις κατάλληλες τροφές αλλά και γυμνάζοντάς το. Ξέρεις, αγόρι μου, πολλοί είναι εκείνοι (ανεξαρτήτως διαβήτη) που δυστυχώς ποτέ δεν ήρθαν τόσο κοντά με το σώμα τους, όσο εσύ.\nΚαι τώρα που πια μεγάλωσες, είμαι σίγουρη για σένα. Ξέρω ότι μπορείς να προχωρήσεις, να ανοίξεις τα φτερά σου. Και θέλω μικρέ μου, (γιατί για μένα θα είσαι πάντα ο μικρός μου), να ξέρεις ότι δε θα μπορούσα να έχω καλύτερο παιδί από εσένα. Να κοιτάζεις τον εαυτό σου, στον καθρέφτη καθημερινά και να του επαναλαμβάνεις το πόσο πολύ τον αγαπάς, το πόσο περήφανος είσαι γι’ αυτόν, για όλα αυτά που έχει καταφέρει. Κι αν υπάρξουν μέρες που νιώσεις ότι κάτι δεν πήγε καλά με το διαβήτη σου, τότε αγόρι μου μη του θυμώσεις, μία άσχημη μέρα είναι και θα περάσει. Αγκάλιασε τον και ξεκινήστε πάλι από την αρχή, αύριο θα είναι μία άλλη μέρα. Και να θυμάσαι… Αυτό που σε ξεχωρίζει δεν είναι ο διαβήτης σου, αλλά αυτό που έγινες μέσα από το διαβήτη σου. Ο διαβήτης δεν είναι η αδυναμία σου, αλλά η δύναμή σου. Να τον αγαπάς, να τον φροντίζεις, σαν τον καλύτερο σου φίλο. Γιατί είναι εκείνος που σε βοήθησε να κοιτάξεις, πέρα από κάθε όριο και εμπόδιο που μπορεί να έβαλε ο νους σου. Γιατί οι δυο μαζί αγκαλιά, μπορείτε να ταξιδέψετε και να περπατήσετε στα πιο λαμπερά μονοπάτια.\nη πιο μεγάλη θαυμάστρια σου,\nΗ μαμά σου….\nΕπιμέλεια Κειμένου: Κωνσταντίνα Φραντζεσκάκη, Παιδαγωγός Προσχολικής Ηλικίας Msc, Συγγραφέας του βιβλίου: «Ο φίλος μου, ο Διαβητούλης» που κυκλοφορεί από την Ελληνοεκδοτική.\nTags: διαβήτης, Παγκόσμια Ημέρα Διαβήτη, παιδικός διαβήτης


ΗΠΑ: Γυναίκες ψηφοφόροι «θάβουν» διαδικτυακά τη Χίλαρι Κλίντον\n02/09/2015, 14:37 1\nΠλήθος επικρίσεων δέχεται η υποψήφια για το χρίσμα των Δημοκρατικών στην ανοιχτή και ανώνυμη πλατφόρμα Whisper\nH Χίλαρι δεν θα πρέπει να επαναπαύεται ποντάροντας στην ψήφο των γυναικών αφού πολλές από αυτές της... γυρνούν την πλάτη.\nΟι εκπρόσωποι του «ωραίου φύλου» διεξάγουν εκστρατεία εναντίον της Κλίντον μέσω μιας πλατφόρμας στο Διαδίκτυο όπου «θάβουν» την πρώην επικεφαλής της αμερικανικής διπλωματίας που διεκδικεί το προεδρικό χρίσμα με τους Δημοκρατικούς και, σύμφωνα με τις τελευταίες δημοσκοπήσεις, έρχεται πρώτη στην εσωκομματική κάλπη.\nΣύμφωνα με την βρετανική εφημερίδα «Daily Mail», τους λόγους για τους οποίους πολλές Αμερικανίδες δεν θα ψηφίσουν την πρώην «πρώτη κυρία» των ΗΠΑ στις εκλογές του 2016 εξηγούν στην ανοιχτή και ανώνυμη πλατφόρμα, την εφαρμογή Whisper.\nΗ πλατφόρμα αυτή επιτρέπει στους χρήστες να μοιράζονται σκέψεις και συναισθήματα χωρίς να αποκαλύπτεται η ταυτότητά τους και χωρίς να δέχονται κριτική. Άσπρες, μαύρες, μορφωμένες, νοικοκυρές απ' όλους τους πολιτικούς χώρους εκφράζουν αβίαστα τις απόψεις τους για το φαβορί των Δημοκρατικών και πρώην υπουργό Εξωτερικών των ΗΠΑ. «Είμαι γυναίκα και τρομάζω στο ενδεχόμενο να γίνει η Χίλαρι πρόεδρος των ΗΠΑ. Θα πρέπει να δώσουμε δύναμη στις γυναίκες όχι όμως να δώσουμε τον έλεγχο σε μία ψυχοπαθή», υποστηρίζει μία Αμερικανίδα που θεωρεί ότι η Χίλαρι δεν είναι καλά από ψυχολογικής πλευράς.\nΜία άλλη Αμερικανίδα γράφει : «Είμαι 40 χρονών, λευκή, φιλελεύθερη, ανήκω στη μεσαία τάξη και σιχαίνομαι τη Χίλαρι. Δεν θέλω να γίνει η πρώτη γυναίκα πρόεδρος των ΗΠΑ». Όπως αναφέρει η βρετανική εφημερίδα επικαλούμενη την πλατφόρμα Whisper, oι Αμερικανίδες που εκφράζουν αρνητική άποψη για τη Χίλαρι προέρχονται απ' όλο το πολιτικό φάσμα. «Είμαι γυναίκα, Δημοκρατική και πράγματι η Χίλαρι με φοβίζει. Πιστεύω ότι έχει καλές ιδέες, όχι όμως και τόσο καλές και δεν μπορεί να τις εφαρμόσει», είναι το μήνυμα μιας άλλης Αμερικανίδας για τη Χίλαρι.\n«Ως νεαρή γυναίκα, αισθάνομαι ντροπή και κοροϊδία ότι πρέπει να τιμήσουμε τη Χίλαρι», γράφει μία άλλη Αμερικανίδα. Την ίδια ώρα, μία μαύρη γυναίκα υποστηρίζει ότι η πρώην υπουργός Εξωτερικών δεν της εμπνέει εμπιστοσύνη.\n«Είμαι μαύρη, αριστερών πεποιθήσεων, και δεν θα ψηφίσω Χίλαρι. Δεν ξέρω αν μπορώ να την εμπιστευτώ». Πάντως, πολλές από τις γυναίκες που τάσσονται κατά της πρώην «πρώτης κυρίας» των ΗΠΑ ισχυρίζονται ότι είναι φεμινίστριες.«Είμαι φεμινίστρια. Όχι, δεν στηρίζω τη Χίλαρι Κλίντον μόνο και μόνο επειδή είναι γυναίκα. Στηρίζω τον Μπέρνι Σάντερς επειδή είναι ο υποψήφιος που υπόσχεται ότι θα κάνει τα περισσότερα για τα δικαιώματα των γυναικών».\nΘα κάνει τον 3ο Πόλεμο\nΑμα βγεί αυτή θα ξεκινήσει πυρηνικό παγκόσμιο πόλεμο. Ο Θεός να μας φυλάει.\n26/10/2020, 20:51 2


Πρόστιμα της Τροχαίας σε λεωφορεία στην αφετηρία Αναύρου - e-thessalia.gr\nΠρόστιμα της Τροχαίας σε λεωφορεία στην αφετηρία Αναύρου\n18 Νοεμβρίου 2015, 20:58 19 Νοεμβρίου 2015\nΔιοικητικά πρόστιμα σε τρία λεωφορεία του Αστικού ΚΤΕΛ επιβλήθηκαν σήμερα το απόγευμα από την Τροχαία μετά από καταγγελία πολίτη. Τα λεωφορεία είχαν σταθμεύσει προσωρινά εκτός ορίων στην αφετηρία στον Άναυρο. Μετά από αναστάτωση που προκλήθηκε, στο σημείο έσπευσε το Δ.Σ. του Αστικού ΚΤΕΛ.\nΟ πρόεδρος του Αστικού ΚΤΕΛ Παναγιώτης Γιόλας μίλησε για καταγγελίες που γίνονται από συγκεκριμένα άτομα με ονοματεπώνυμο και όπως ανέφερε «η εταιρεία Αστικό ΚΤΕΛ Α.Ε. νιώθει τους τελευταίους μήνες ότι βάλλεται για την αφετηρία του Αναύρου»\nΠρόσθεσε δε, ότι το Αστικό ΚΤΕΛ έχει καταθέσει μελέτη στο Πανεπιστήμιο Θεσσαλίας για την ολιγόλεπτη παραμονή των λεωφορείων των γραμμών Νο 1, 3 και 15 στην αφετηρία του Αναύρου. Επίσης προτάθηκαν τρεις -τέσσερις θέσεις στην αφετηρία και άλλες τέσσερις – πέντε στην γύρω περιοχή.\nΗ Επιτροπή Βιώσιμης Κινητικότητας, όπως ανέφερε ο πρόεδρος του Αστικού ΚΤΕΛ είχε κάνει αποδεκτή την πρόταση αλλά μετά από αντιδράσεις κατοίκων ορίστηκαν τρεις θέσεις στην αφετηρία του Αναύρου.\nΩστόσο, όπως πρόσθεσε ο κ. Γιόλας, οι θέσεις αυτές δεν εξυπηρετούν τα λεωφορεία που διέρχονται από τον Άναυρο. Τόνισε επίσης, πως η εταιρεία βρίσκεται σε δίλημμα καθώς δεν γίνεται να συνεχίσει έτσι. Συμπλήρωσε μάλιστα, πως για αυτά που γνωρίζει η τροχαία, ενδεχομένως να έπραξε σωστά που βεβαίωσε τις κλήσεις.\nAύριο θα συγκληθεί το Δ.Σ. της εταιρείας για να εξεταστεί το ενδεχόμενο ακόμη και περικοπής δρομολογίων ή και γραμμής.\nΠροηγούμενο ΆρθροΕλεύθεροι οι δυο Σύροι που συνελήφθησαν ως ύποπτοι για τζιχαντιστές στην ΚωΕπόμενο ΆρθροΒουλευτής του ΣΥΡΙΖΑ: Αντί για το κρασί, να μπει φόρος στη βότκα, το τζιν και το ουίσκι


Θεωρώ τον Θεόδωρο Γρηγοριάδης ως ένα από τους πλέον σημαντικούς συγγραφείς μας.\nΜε τα δεκαοκτώ έως σήμερα βιβλία του (κυρίως μυθιστορήματα, αλλά και διηγήματα όπως και θεατρικούς μονολόγους) έχει πλέον με σαφήνεια χαράξει τη δική του πορεία στην σύγχρονη ελληνική πεζογραφία.\nΤο κεντρικό χαρακτηριστικό που τον διακρίνει είναι οι συχνά τολμηρές, μα πάντα αποτελεσματικά διεισδυτικές προσεγγίσεις του σε ανθρώπους που ζουν ή δίπλα μας ή και κάποτε στην ‘πίσω αυλή του σπιτιού μας’. Και ακόμα οι με έντονο κοινωνικό περιεχόμενο περιγραφές τόπων και πόλεων , ακόμα και συνοικιών.\nΟ Γρηγοριάδης χαρτογραφεί τόπους και τύπους. Και η χαρτογράφησή του αυτή συνοδεύεται από βαθείς συλλογισμούς και απροσδόκητους φωτισμούς.\nΩς τεχνική αφήγησης επιλέγει μια όπου, η χωρίς τερτίπια δόμησή της, αφήνει ελεύθερο το πεδίο στις φράσεις να παρασύρουν τον αναγνώστη. Με άλλα λόγια ο Γρηγοριάδης δεν θέλει να εντυπωσιάσει με τη γραφή του, αλλά να προσφέρει στον αναγνώστη του μια ποικιλία θέσεων όρασης γεγονότων και ανθρώπων.\nΣτο τελευταίο του βιβλία -μια συλλογή διηγήσεων- αυτή η συγγραφική του στάση ολοκληρώνεται απόλυτα καθώς πλέον αφηγητής και δημιουργός ταυτίζονται και οι εμπειρίες της ζωής τους προσφέρονται στον αναγνώστη χωρίς το όποιο προσωπείο της κατασκευασμένης μυθοπλασίας.\nΜα κι έτσι αποδεικνύεται πως ο Γρηγοριάδης δεν χρησιμοποιεί μόνο συγγραφικά τον τρόπο ενός πολυπρισματικού φωτισμού, αλλά και ο ίδιος καταφεύγει σε αυτόν αφενός για να εμπλουτίσει τις εμπειρίες του και αφετέρου αυτήν την πείρα να την μεταφέρει στις μυθοπλασίες του.\nΜα και κάτι ακόμα αποδεικνύει αυτή η συλλογή. Αναφέρομαι στην ενδιαφέρουσα τεχνική με την οποία ο Γρηγοριάδης μετατρέπει το πλέον ασήμαντο ή και συντομότατο συμβάν στη ζωή του, σε ένα αφήγημα που κρατά το ενδιαφέρον του αναγνώστη, ενώ παράλληλα καταγράφει μια ιδεολογική πορεία ζωής.\nΟι διηγήσεις του βιβλίου έχουν χωριστεί σε τρεις ενότητες και ένα επίλογο. Ο ίδιος ο συγγραφέας μας ενημερώνει πως όλα σχεδόν τα κείμενα γραφτήκανε κατά τη διάρκεια του διετούς εγκλεισμού λόγω covid, αλλά δεν έχουν να κάνουν με αυτόν, παρά μόνον το κείμενο του επίλογου.\nΟι τρεις ενότητες έχουν να κάνουν με τρεις κύκλους της ζωής του ίδιου του συγγραφέα.\nΣτον πρώτο κύκλο ο Γρηγοριάδης ως νεοδιορισμένος καθηγητής αγγλικών, υπηρετεί σε μακρινά χωριά και κωμοπόλεις των βόρειων συνόρων. Και στα μέρη αυτά ο ευαίσθητος καθηγητής που μέσα του κρύβει τον εκκολαπτόμενο συγγραφέα θα παρακολουθεί τους γύρω του ανθρώπους -κυρίως τους μαθητές και τις μαθήτριες του.\nΣτον δεύτερο κύκλο, είναι πλέον συνεργάτης μια δημοτικής βιβλιοθήκης, αλλά και αναγνωρισμένος συγγραφέας. Με το ίδιο πάθος αναζητά να κατανοήσει τον κόσμο των απλών ανθρώπων την ώρα που προσπαθεί να τους μυήσει στη διαχρονική λογοτεχνία, ενώ συνεχίζει να προκαλεί, λες, νέες εμπειρίες που θα του χαρίσουν και νέες εμπνεύσεις.\nΣτον τρίτο κύκλο, μόνιμα πλέον εγκαταστημένος την Αθήνα, δεν απαρνιέται τα πάθη των ανθρώπων και τα αναζητά σε μέρη όπου συχνάζουν οι μετανάστες, αλλά και σε γειτονιές αστικές μα και υποβαθμισμένες* σε γυναίκες και άντρες που κάθονται σε καφενεία πνιγμένα στον καπνό ή στα σκαλιά παλιών και μικρών μονοκατοικιών.\nΣχεδόν όλα τα πρόσωπα που μαζί τους ασχολήθηκε κάποια στιγμή στη ζωή του, αργότερα και με τον ένα ή τον άλλο τρόπο θα τα συναντήσουμε στα έργα του. Στην ουσία, δηλαδή, η συλλογή «Η νοσταλγία της απώλειας» ‘μαρτυρά’ πως ο Θεόδωρος Γρηγοριάδης έχει ολοκληρωτικά ταυτίσει την καθημερινότητά του με τη συγγραφική του έμπνευση.\nΞεκίνησα αυτό το σημείωμα αναφέροντας πως θεωρώ τον Θεόδωρο Γρηγοριάδη ως ένα από τους πλέον σημαντικούς συγγραφείς μας.\nΟι διηγήσεις αυτής της συλλογής -ως πηγή έμπνευσης και ως τεχνική αφήγησης- νομίζω πως επιβεβαιώνουν την άποψή μου\n«Η νοσταλγία της απώλειας» του Θεόδωρου Γρηγοριάδη (κριτική) (bookpress.gr)\nΑναρτήθηκε από Μάνος Κοντολέων στις 8:27 AM No comments:\nΓια τον "Άλλο" συζητώ με την Πέπη Νικολοπούλου στο ελc\nΜάνος Κοντολέων: «Την προσωπικότητά μου, κατά 50% την διαμόρφωσαν όλοι εκείνοι οι συγγραφείς που έχω διαβάσει» - ελcblog - βιβλίο - elculture.gr\nΙΟΥΝΙΟΥ 11, 2022 ● ΒΙΒΛΙΟ\nΜΑΝΟΣ ΚΟΝΤΟΛΕΩΝ: «ΤΗΝ ΠΡΟΣΩΠΙΚΟΤΗΤΑ ΜΟΥ ΚΑΤΑ 50% ΤΗ ΔΙΑΜΟΡΦΩΣΑΝ ΟΛΟΙ ΕΚΕΙΝΟΙ ΟΙ ΣΥΓΓΡΑΦΕΙΣ ΠΟΥ ΕΧΩ ΔΙΑΒΑΣΕΙ»\nΟ Μάνος Κοντολέων έρχεται να διερευνήσει τον ιδιαίτερο κόσμο των εφήβων. Έναν κόσμο γεμάτο αμφισβητήσεις, ανασφάλειες, συνεχείς αναζητήσεις στο νέο του βιβλίο «Ο άλλος»\nΦαντάσου να περπατάς στον δρόμο αμέριμνα και ξαφνικά στο απέναντι πεζοδρόμιο να δεις κάποιον ολόιδιο με εσένα. Και τότε καθώς φυσικά είναι αδύνατον ένα τόσο σοκαριστικό και αξιοπερίεργο γεγονός δεν το προσπερνάς έτσι, προσπαθείς να μάθεις όσα περισσότερα μπορείς. Ποιος είναι αυτός ο άλλος, από πού προέρχεται, ποια μπορεί να είναι η σχέση σας, πώς θα μπορέσεις να συνεχίσεις να ζεις γνωρίζοντας την ύπαρξή του;\nΑυτή είναι με δύο μόνο λόγια η καρδιά της ιστορίας του νέου νεανικού βιβλίου του Μάνου Κοντολέων. Μια ιστορία όπου το παρελθόν εισβάλλει στο παρόν και ξαφνικά τα καλά κρυμμένα μυστικά σιγά σιγά φωτίζονται και αποκαλύπτουν πολλές πτυχές ενός άγνωστου γεγονότος. Μα ακόμα και μετά την αποκάλυψη, εξακολουθεί να παραμένει το ερώτημα: Ποιος είναι Εκείνος και ποιος ο Άλλος; Πώς δύο φαινομενικά ίδιοι άνθρωποι, σμιλεμένοι διαφορετικά και μεγαλωμένοι σε εκ διαμέτρου αντίθετα περιβάλλοντα διαμορφώνουν τις προσωπικότητές τους; Αλλά και πέρα από αυτή τη σκοπιά, με επιδεξιότητα ο Μάνος Κοντολέων έρχεται να διερευνήσει τον ιδιαίτερο κόσμο των εφήβων. Έναν κόσμο γεμάτο αμφισβητήσεις, ανασφάλειες, συνεχείς αναζητήσεις.\nΜε ζωντανούς παραστατικούς διαλόγους, η ιστορία ξετυλίγεται, αποκαλύπτεται σαν ένα τρυφερό σήριαλ μπροστά στα μάτια σου και εσύ πλάθεις τις δικές σου εικόνες πάντα με soundtrack τραγούδια της δεκαετίας τους ’90. Μιας δεκαετίας που ακόμα οι έφηβοι όπως θα μας αποκαλύψει ο ίδιος ο συγγραφέας «την καθημερινότητα των νέων τη χαρακτήριζαν στέκια με μπιλιάρδα και ποδοσφαιράκια, με παραλίες που δεν είχαν ολότελα αλωθεί από την εκμετάλλευση, με γειτονιές λαϊκές». Και έχει δίκιο. Ο νεαρός και νεαρή αναγνώστρια θα γνωρίσουν μια εποχή, όπου η επικοινωνία και η επαφή απαιτούσε προσπάθεια, παρουσία, διάλογο. Και αυτό από μόνο του είναι εξαιρετικό.\nΜε αφορμή το βιβλίο «Ο άλλος» μιλήσαμε με τον Μάνο Κοντολέων:\nΘέλετε να μας συστήσετε λίγο τους βασικούς ήρωες της ιστορίας σας;\nΔυο δεκαεξάχρονοι -ο Βάιος και ο Φώτος. Μοιάζουν σαν δυο σταγόνες νερό. Μα δεν είχαν ποτέ συναντηθεί μέχρι εκείνη τη μέρα που η τύχη τα έφερε έτσι ώστε ο ένας να βρεθεί στον δρόμο του άλλου. Δεν είχαν ποτέ τους συναντηθεί γιατί ο καθένας τους προερχόταν από άλλη κοινωνική και οικονομική τάξη, Έχουν άλλες προσλαμβάνουσες, διαφορετικό μέλλον περιμένει τον καθένα τους. Αλλά από τη στιγμή που θα δει ο ένας τον άλλον, όλα θα αλλάξουν στις ζωές και των δυο τους. Και τελικά το παρελθόν θα αναζητήσει δικαίωση από το μέλλον.\nΜια ξαφνική δημιουργική έμπνευση η ιστορία σας ή μια εσωτερική, βαθύτερη ανάγκη να μιλήσετε για κοινωνικά θέματα που σας έχουν απασχολήσει;\nΌπως κάθε βιβλίο που έχω γράψει, έτσι και αυτό εδώ συνδυάζει και τα δύο. Μια τυχαία κουβεντούλα με τον εγγονό μου καθώς ανηφορίζαμε το καλντερίμι προς την πλατεία ενός χωριού του Πηλίου, στάθηκε η αφορμή να ξεκινήσει το πλάνο ενός μυθιστορήματος που πολύ γρήγορα εμπλουτίστηκε με τις μόνιμες συγγραφικές εμμονές μου -την ταυτότητα, την οικογένεια, τον έρωτα.\nΔύο έφηβοι που στην ουσία μεγαλώνουν σε δύο εκ διαμετρικά αντίθετους κόσμους. Πλούτος και φτώχεια. Σε ποιο βαθμό τελικά ορίζει η οικογένεια, ο πλούτος και η κοινωνική θέση την πορεία ενός ανθρώπου στη ζωή του;\nΑσφαλώς και όλα όσα αναφέρετε καθορίζουν την πορεία μας στη ζωή. Αλλά παράλληλα θα την καθορίσει και η ατομική μας προσπάθεια, η ευθύνη με την οποία θα αντιμετωπίσουμε το μέλλον μας. Σίγουρα κάποιοι ξεκινάνε τη ζωή τους με περισσότερα εφόδια -κοινωνικά, οικονομικά κλπ- από άλλους. Αλλά όχι μόνο μπορεί στην πορεία εκείνος που υστερεί να αναπληρώσει το έλλειμμα, αλλά και ο άλλος ο προνομιούχος να αποδειχθεί ανίκανος να εκμεταλλευτεί ό,τι του κληροδοτήθηκε. Παρόλα αυτά, ως πολιτικό ον, πιστεύω στις ίσες ευκαιρίες που οφείλει η Πολιτεία να προσφέρει σε όλους μας\nΣυχνά κάνετε αναφορές στη δεκαετία του ’90. Είναι μια τυχαία επιλογή ή αποτελεί προσωπική αγαπημένη περίοδο που σκέφτεστε με νοσταλγία;\nΝοσταλγώ έτσι κι αλλιώς κάθε προηγούμενη εποχή που έζησα. Πάντως στη δεκαετία του ’90 εγώ δεν είχα την ηλικία των ηρώων μου. Αλλά την επέλεξα συνειδητά και κυρίως για δυο λόγους. Ο ένας είχε να κάνει με τη συγγραφική μου διάθεση να αφηγηθώ μια ιστορία που θα ξετυλίγεται μέσα στην ατμόσφαιρα μιας εποχής όπου την καθημερινότητα των νέων τη χαρακτήριζαν στέκια με μπιλιάρδα και ποδοσφαιράκια, με παραλίες που δεν είχαν ολότελα αλωθεί από την εκμετάλλευση, με γειτονιές λαϊκές, αλλά και άλλες καθαρόαιμα μεγαλοαστικές, με τραγούδια που πλέον είναι διαχρονικά. Ο δεύτερος λόγος ήταν γιατί ήθελα να δώσω την ευκαιρία στα πρόσωπα του έργου μου να επικοινωνούν μεταξύ τους με έναν τρόπο πιο άμεσο από ότι σήμερα, όπου κυριαρχεί η ηλεκτρονική επαφή.\nΑν και οι ήρωες μοιάζουν κάπου στη μέση της ιστορίας να συνθλίβονται από τις αποκαλύψεις, να διαταράσσονται από τις εξελίξεις και να πνίγονται από τα σκοτεινά τους συχνά συναισθήματα, στο τέλος βλέπουν τη φωτεινή πλευρά τους. Έχει για εσάς σημασία να υπάρχει πάντα ένα αισιόδοξο τέλος; Οι ήρωές σας να τα καταφέρνουν;\nΈχετε δίκιο. Μου αρέσει το αισιόδοξο τέλος -προσοχή όχι το happy end- όταν έχω κατά νου αναγνώστες που έχουν ανοιχτό μπροστά τους το μέλλον τους. Όταν γράφω μυθιστορήματα για νεαρούς ενήλικες αναγνώστες -ή αν θέλετε με μια άλλη ονομασία, μυθιστορήματα cross over- αισθάνομαι κάτι το επαναστατικό να με διακατέχει. Η επανάσταση της εφηβείας -κάπως έτσι. Ε, είναι δυνατόν, ένας επαναστάτης να μην προσδοκά ένα αισιόδοξο τέλος για την επανάστασή του;\nΤι είναι αυτό που σας σαγηνεύει στη νεανική λογοτεχνία;\nΟμολογώ πως κι εγώ συχνά κάνω αυτή την ερώτηση στον εαυτό μου. Σίγουρη απάντηση δεν έχω βρει. Μια πιθανότητα είναι η διάθεση να βιώνω συγγραφικά την επανάσταση που πιο πριν ανέφερα. Μια άλλη πάλι είναι το ότι… Ξεγελώ τον εαυτό μου και καθώς περιγράφω συναισθήματα, προβλήματα, αδιέξοδα και έρωτες νεανικούς, έχω την ψευδαίσθηση πως παραμένω νέος.\nΥπάρχει όμως και ένας ακόμα λόγος. Έχει να κάνει με τη υποστήριξη της λογοτεχνίας, με την προσπάθεια να υπάρχει στις ζωές των ανθρώπων και όταν ενηλικιωθούν. Για να συμβεί κάτι τέτοιο, αυτή η ιδιότητα του αναγνώστη πρέπει να εδραιωθεί και στην παιδική ηλικία αλλά και κατά τη διάρκεια της εφηβείας. Για να συμβεί κάτι τέτοιο πρέπει να υπάρχουν τα έργα εκείνα που θα συνομιλούν με τους έφηβους, που μέσα σε αυτά ο νέος θα ανακαλύπτει τον εαυτό του. Αυτά τα έργα πρέπει να έχουν τέλεια λογοτεχνική ενσάρκωση -που σημαίνει όμορφη γλώσσα, ειλικρινείς χαρακτήρες, και απόλυτη έλλειψη του όποιου διδακτισμού. Μαζί με κάποιους άλλους -δυστυχώς όχι πολλούς – συγγραφείς το προσπαθούμε. Το πρόβλημα είναι πως το ίδιο το κράτος μάλλον δεν υποστηρίζει αυτή την προσπάθεια. Στην ουσία η λογοτεχνία απουσιάζει από όλα τα εκπαιδευτικά προγράμματα και της πρωτοβάθμιας και της δευτεροβάθμιας εκπαίδευσης.\nΠιστεύετε πως τα δύο δύσκολα χρόνια που αφήσαμε πίσω μας μπορεί και να ωφέλησαν το βιβλίο;\nΑν κρίνω από τις πωλήσεις μάλλον όχι. Αν πάλι αναζητήσω την ωφέλεια στα θέματα με τα οποία ασχολούνται οι συγγραφείς… Μάλλον δεν θα τη βρω. Αλλά ίσως είναι και νωρίς ακόμα να δούμε τα αποτελέσματα στον χώρο του βιβλίου από τη διετία του covid. Και ας σκεφτούμε ακόμα πως από το πρόβλημα μιας πανδημίας έχουμε βρεθεί σε άλλα -πόλεμος, οικονομική κρίση.\nAν μπορούσατε να γράψετε ένα γράμμα σε όλους τους σημερινούς εφήβους και τα παιδιά, για τον τρόπο που τα βιβλία σας συντρόφευσαν όλη σας τη ζωή, διαμόρφωσαν την προσωπικότητα, τι θα γράφατε;\nΘα τους έλεγα πως ως προσωπικότητα με διαμόρφωσαν κατά 50% οι γονείς μου κατά 50% όλοι εκείνοι οι συγγραφείς που έργα τους έχω διαβάσει και ακόμα διαβάζω. Και συνεχίζουν να με διαμορφώνουν… Να για παράδειγμα, πρόσφατα διάβασα τη φράση «το διάβασμα μάς κάνει όλους μετανάστες» της Βρετανίδας συγγραφέα Jean Rhys και ομολογώ πως ξαφνικά είδα και από μια άλλη οπτική γωνία ένα μεγάλο θέμα των ημερών μας.\nMuriel Spark "Στη θέση του οδηγού"\n«Στη θέση του οδηγού’\nΜετάφραση: Χίλντα Παπαδημητριου\nΗ Muriel Spark (1918- 2006) ήταν σκωτσέζα μυθιστοριογράφος και παράλληλα μια γυναίκα με έντονη προσωπικότητα και αρκετά θυελλώδη ζωή.\nΈγραψε μια σειρά μυθιστορημάτων, όπως και άλλων λογοτεχνικών έργων και πρωταγωνίστησε στην καλλιτεχνική ζωή της Αγγλίας. Τιμήθηκε με πολλές διακρίσεις τόσο από διάφορα Πανεπιστήμια και Λογοτεχνικές Επιτροπές, όσο και από την Πολιτεία.\nΣτα ελληνικά έχουν μεταφραστεί στο παρελθόν αρκετά από τα βιβλία αυτής της τόσο ιδιόμορφης συγγραφέα.\nΤο «Στη θέση του οδηγού» κυκλοφόρησε στην Αγγλία το 1970 και νομίζω πως ο σημερινός αναγνώστης του έργου θα πρέπει να έχει κατά νου την όλη ατμόσφαιρα εκείνης της εποχής για να μπορέσει να παρακολουθήσει τα βήματα της τόσο -φαινομενικά- ανερμάτιστης ηρωίδας του.\nΜια νέα γυναίκα, η Λιζ, μετά από 16 χρόνια άχαρης εργασίας, αποφασίζει να πάρει άδεια και να απολαύσει τις διακοπές της σε μια πολιτεία του Νότου. Απόφαση που υποκρύπτει ριζική ανατροπή της έως τότε ζωής της.\nΗ Spark παρακολουθεί βήμα το βήμα την ηρωίδα της και καταγράφει με πολλές λεπτομέρειες τις συχνά απρόβλεπτες αποφάσεις της.\nΑπό τις πρώτες κιόλας σελίδες, ο αναγνώστης από τη μια θα γνωρίσει τις εκκεντρικές εξάρσεις της Λιζ, αλλά και από την άλλη θα ενημερωθεί πως η γυναίκα αυτή πρόκειται να είναι το θύμα ενός βίαιου εγκλήματος.\nΈχουμε, δηλαδή, ένα σύντομο μυθιστόρημα που ενώ δείχνει να έχει στοιχεία αστυνομικής πλοκής, ποτέ δεν υποκύπτει στο δέλεαρ της χρησιμοποίησής τους, αλλά αντίθετα αφήνεται σε έναν καταιγισμό καθημερινών στιγμών που όμως κι αυτές περιγράφονται με ένα τέτοιο τρόπο ώστε να απεμπολούν την καθημερινότητά τους και να μετατρέπονται σε ένα σχολιασμό κοινωνικών και ιδεολογικών απόψεων, έτσι όπως αυτές διαμορφώνονταν μέσα στη δεκαετία του ’70.\nΗ Spark κρίνει την εποχή που γράφει το έργο της.\nΑναζητά να φωτίσει την θεοποίηση του καταναλωτισμού, τη χρήση χημικών προϊόντων, την καταπιεστική εμφάνιση νέων τρόπων διαβίωσης, την επιθετικότητα του φεμινισμού αλλά και τη νέο-συντηρητικοποίηση που τον κρίνει, την πλατιά πλέον επιβολή των ειδώλων, τις -χωρίς σταθερές βάσεις- εξάρσεις κοινωνικών αντιθέσεων και πίσω απ΄ όλα αυτά αφήνει να αναπνέει η μοναξιά και το αδιέξοδο στο οποίο οδηγείται το άτομο.\nΣύμβολο όλων αυτών η Λίζ -μια γυναίκα που δείχνει πως είναι επιπόλαιη και επιφανειακή, αλλά που στην ουσία είναι ένα άτομο που συνειδητοποιεί τα τείχη που η ίδια άφησε να χτιστούν ολόγυρά της και που κατανοεί πως ο μόνος τρόπος διαφυγής είναι η απόφασή της να γίνει ένα από τα άτομα εκείνα που θα ξεχωρίσουν από τον σωρό, καθώς θα απασχολήσουν -θα απασχολήσουν με το όποιο τίμημα- την επικαιρότητα ολίγων ημερών.\nΑσυνήθιστο μυθιστόρημα, ασυνήθιστη κριτική μιας εποχής, με γραφή σαφέστατα δωρική, που η μετάφραση της έμπειρης Χίλντα Παπαδημητρίου την μετέφερε στη γλώσσα μας.\n«Δυο κοπέλες, μακριά πόδια και τις πολύ κοντές φούστες που είναι της μόδας, κοιτάζουν επίμονα τη Λιζ. Δυο γυναίκες που μπορεί να είναι οι μητέρες τους την κοιτάζουν επίσης. Κα ενδεχομένως το γεγονός ότι συνολάκι της Λιζ είναι κάπως μακρύ και φτάνει τόσο ασυνήθιστα για την εποχή κάτω από γόνατο προσθέτει ένα επιπλέον στοιχείο στο σοκ που προκαλεί η εμφάνισή της, κάτι που δεν είναι εμφανές στη στιλιστικά λιγότερο ενημερωμένη πόλη του Βορρά από την οποία ξεκίνησε εκείνο το πρωί. Οι φούστες φοριούνται πιο κοντές εδώ στο Νότο. Ακριβώς, όπως παλιά, όταν οι ιερόδουλες ξεχώριζαν από τις κοντές φούστες τους σε σύγκριση με τα συνήθη πρότυπα, έτσι και η Λιζ αυτή τη στιγμή, με τα ρούχα της να καλύπτουν τα γόνατά της, μοιάζε παραδόξως σαν να ανήκει στην τάξη των ιερόδουλων του δρόμου δίπλα στις κοπέλες με τις μίνι φούστες και τις μητέρες τους, των οποίων τουλάχιστον φαίνονται τα γόνατα.» (σελ. 70)\n(Βιβλιοδρόμιο Νέων, 10/6/2022)\nΑναρτήθηκε από Μάνος Κοντολέων στις 8:45 AM No comments:\nΤο Χαμόγελο του Παιδιού δεν πρέπει να σβήσει\nΤο Χαμόγελο του Παιδιού δεν πρέπει να σβήσει... - slpress.gr\nΤο Χαμόγελο του Παιδιού το γνωρίζω εδώ και πάρα πολλά χρόνια.\nΓνωρίζω τις δράσεις του, γνωρίζω την αποτελεσματικότητα του σε πολλές καίριες στιγμές βοήθειας προς παιδιά που βρέθηκαν σε δύσκολη θέση.\nΓνώριζα ακόμα και την προσωπική ιστορία του ιδρυτή του, του Κώστα Γιαννόπουλου, που τον έκανε να πάρει εδώ και 27 τόσα χρόνια την απόφαση να δημιουργήσει ένα πλέγμα προστασίας των παιδιών.\nΤο ίδιο δεν τον είχα γνωρίσει. Μερικές μόνο φορές είχε τύχει να τον δω σε κάποιες τηλεοπτικές εμφανίσεις του. Βέβαια, είχα διάφορα αρνητικά ακούσει σχετικά με τις προθέσεις και τις πράξεις του -ήταν απόψεις ανθρώπων που πολύ σύντομα ήρθαν έτσι τα πράγματα και φάνηκε πως οι ίδιοι έπρατταν ότι εκείνον κατηγορούσαν.\nΑλλά αυτά συχνά συμβαίνουν σε μια κοινωνία που έχει ξεχάσει την έννοια της άμιλλας, ενώ έχει θεοποιήσει τον εγωκεντρικό και συμφεροντολόγο ανταγωνισμό.\nΜα σε μια κοινωνία που καθορίζεται από ατομικά συμφέροντα, κάτι τέτοιο μπορώ να αποδεχτώ -έστω και με απέχθεια- την ύπαρξή του.\nΑλλά να το δω να παίρνει σάρκα και οστά μέσα από ενέργειες της ίδιας της Πολιτείας -όχι αυτό είναι αδιανόητο.\nΌλοι, λίγο πολύ, γνωρίζουμε πως τον τελευταίο καιρό ένας νέος νόμος και μια κοινή υπουργική απόφαση που έχουν να κάνουν με τις προϋποθέσεις ίδρυσης και λειτουργίας μονάδων Παιδικής Προστασίας και Φροντίδας (ΜοΠΠ) από νομικά πρόσωπα ιδιωτικού δικαίου μη κερδοσκοπικού χαρακτήρα του Υπουργείο Εργασίας και Κοινωνικών Υποθέσεων, οδηγεί το Χαμόγελο του Παιδιού αν όχι σε αναστολή των λειτουργειών του, σίγουρα πάντως σε συρρίκνωση τους.\nΚι αυτό γιατί η κοινή υπουργική απόφαση απαιτεί εγκαταστάσεις πέρα από κάθε λογική, αγνοεί το έμψυχο υλικό, προσπαθεί να μετατρέψει τους χώρους φιλοξενίας σε ιδρυματικού τύπου μονάδες και τέλος -για μένα από τα πλέον σημαντικά- προωθείται η ημιαυτόνομη διαβίωση για παιδιά άνω των 15 ετών, όταν αυτά έχουν για χρόνια στερηθεί μια υγιή οικογένεια, έχουν βιώσει καταστάσεις εγκατάλειψης, παραμέλησης και κακοποίησης και δεν μπόρεσαν να αποκατασταθούν μέσω του θεσμού της αναδοχής ή υιοθεσίας.\nΚαι όλα αυτά -εδώ πλέον είναι το απόλυτα παράλογο… ή μήπως το απόλυτα ξεκάθαρο;- θα πρέπει να εφαρμοστούν μόνο από ιδιωτικούς φορείς και δεν αφορούν τις αντίστοιχες δομές παιδικής προστασίας του Δημοσίου και της Εκκλησίας.\nΜε άλλα λόγια -δυο μέτρα και δυο σταθμά. Το δικαίωμα των παιδιών για ισότητα καταστρατηγείται.\nΕίχα την τύχη να συναντηθώ με τον Πρόεδρο του Χαμόγελου του Παιδιού, σε ένα τριήμερο συνέδριο του Παιδαγωγικού Τμήματος του Πανεπιστημίου Κρήτης.\nΜε κέρδισε το πάθος του -ένα πάθος που αν και ξεκίνησε από ένα προσωπικό τραύμα, πολύ γρήγορα μετατράπηκε -και έτσι παραμένει- σε έργο προσφοράς προς όλα τα παιδιά της χώρας μας.\nΚαι όταν ξεκάθαρα τον ρώτησα να μου πει την δική του άποψη γι αυτήν την επίθεση που δέχεται το Χαμόγελο, εκείνος απλώς μου χαμογέλασε. Για μια ακόμα φορά δεν θέλησε να προσωποποιήσει κάτι που απλώνεται σε θεσμούς αρρωστημένους ή ακόμα περισσότερο σε θεσμούς εκδικητικούς και με διάθεση να ελέγχουν κάθε τι που με το έργο του τους εκθέτει.\nΑλλά εγώ μπορώ να καταθέσω την δική μου άπορία: Πώς είναι δυνατόν μέσα σε μια περίοδο όπου υποστηρίζεται ξεκάθαρα η κάθε ιδιωτική πρωτοβουλία και αντίστοιχα μειώνεται η όποια δημόσια, να δημιουργούνται εκείνες οι προϋποθέσεις όπου οδηγούν σε ασφυξία ιδιωτικές πρωτοβουλίες που αν μη τι άλλο ο χρόνος τις έχει καταξιώσει; Μήπως τελικά όλες οι ιδιωτικές πρωτοβουλίες δεν είναι αρεστές και κρίνονται με το κατά πόσο είναι ανεξάρτητες και όχι συμπορευόμενες με άλλα ιδιωτικής υφής οφέλη;\nΑξίζει να σταθούμε υποστηρικτές του αγώνα που κάνει το Χαμόγελο του Παιδιού για τη συνέχεια του έργου του.\nΚαι για όσους ενδιαφέρονται αυτήν την υποστήριξή τους να την τεκμηριώσουν, ας επισκεφθούν τους παρακάτω συνδέσμους:\nΣυνέντευξη στο vivlio life\n- H τραγική μορφή της Κλυταιμνήστρας και ο φόνος εκδίκησης που έχει συνδεθεί με το μύθο της, εμπνέει τελικά, και τους σύγχρονους συγγραφείς. Ποια ήταν η στιγμή που η δική σας έμπνευση συναντήθηκε με την ηρωίδα του αρχαίου δράματος;\n- Είχα πλέον ολοκληρώσει το προηγούμενο μυθιστόρημά μου «Η Κασσάνδρα στη Μαύρη Άμμο» και συνεχώς μου ζητούσαν να μιλήσω για αυτό και την τραγική πριγκίπισσα της Τροίας, που βέβαια στη συνείδηση όλων μας υπήρξε και ένα από τα θύματα της Κλυταιμνήστρας. Οπότε μια μέρα, σε μια εκδήλωση, λες και είδα τη σκιά μιας γυναίκας που μου έγνεφε ζητώντας μου να ακούσω αυτό που ήθελε να μου πει. Η συγγραφική μου αυθαιρεσία -ή αν προτιμάται η συγγραφική μου ευαισθησία- με έκανε να δω στο πρόσωπο εκείνης της μορφής, την ίδια τη Βασίλισσα των Μυκηνών και να ακούσω την ίδια ιστορία των Ατρειδών, αλλά αυτή τη φορά από το δικό της στόμα.\n- «Μια μάνα την ώρα που βλέπει το παιδί της να τη σκοτώνει – αυτή ήταν η Κλυταιμνήστρα που εγώ ήθελα να αναπλάσω», γράφετε. Πόσο βαθιά στην ψυχή της μοναχικής βασίλισσας των Μυκηνών κατορθώσατε να διεισδύσετε;\n- Ναι προσπάθησα βαθιά και αντικειμενικά να την καταλάβω. Χώθηκα μέσα σε πηγές και έκπληκτος ανακάλυψα πως η Κλυταιμνήστρα με λάθος τρόπο έχει εγγραφεί στη συνείδηση όλων μας. Υπήρξε μια γυναίκα προδομένη, μια γυναίκα κακοποιημένη από τον άνδρα της. Και όχι μόνο σε ότι αφορά τη συμπεριφορά του Αγαμέμνονα στην υπόθεση της Ιφιγένειας. Η βία του ξεκινούσε από πολύ πιο πριν. Οπότε άρχισα να κατανοώ περισσότερο τα κίνητρα της Κλυταιμνήστρας. Και κάποια στιγμή έφτασα στο σημείο να δω πως η καίρια, η πλέον τραγική στιγμή στη ζωή της, δεν ήταν η ώρα που σκότωνε τον άντρα της, αλλά μια άλλη. Εκείνη που ο γιος της, ο Ορέστης, τη μαχαίρωνε.\n- Όταν ολοκληρώσατε την ανάπλαση της ηρωίδας σας, ποια μορφή πήρε στη φαντασία σας;\n- Όπως όλες οι ηρωίδες μου, έτσι και η γυναίκα αυτή έχει γίνει ένας δικός μου άνθρωπος. Στην ουσία έγραψα -δηλαδή, έπλασα- μια άλλη Κλυταιμνήστρα. Εντελώς δική μου. Αλλά και αυτός ήταν ο στόχος μου. Οι μεγάλοι, διαχρονικοί ήρωες της λογοτεχνίας μπορούν να παίρνουν κάθε φορά μια νέα μορφή, αυτήν που τους χαρίζει ο σύγχρονος άνθρωπος που με τα δικά του πλέον κριτήρια αποφασίζει να ασχοληθεί μαζί τους. Είτε ως συγγραφέας, είτε ως αναγνώστης ή και σκηνοθέτης, μα και θεατής.\n- Τι κρύβεται πίσω από τις «σκιές» του τίτλου αλλά και της σκιάς στην εικόνα του εξωφύλλου;\n- Το πάθος, οι ενοχές, τα όνειρα που διαψεύσθηκαν, όσα γραφτήκανε στην Ιστορία και όσα μείνανε ξεχασμένα και ανολοκλήρωτα. Σκιές, εν τέλη, που όλοι μας έχουμε. Ας πούμε πως πολύ συχνά βλέπω τις ζωές των άλλων, μα και τη δική μου, ως οντότητες που τις έχουν καλύψει όλες αυτές οι σκιές.\n- Αυτό που εισπράττουμε ως αναγνώστες από το ψυχογράφημά σας, είναι πως θέλετε να βιώσουμε μαζί με την Κλυταιμνήστρα το αβάστακτο φορτίο συναισθημάτων της, τη στιγμή που αντιλαμβάνεται πως το παιδί της τη σκοτώνει. Ήταν εύκολη η δουλειά του συγγραφέα;\n- Όχι δεν είναι. Μα είναι δημιουργική και όποιος αποφασίζει να ασχοληθεί με αυτήν, από πολύ νωρίς γνωρίζει τον ψυχικό μα και τον σωματικό κάματο. Αλλά από την άλλη είναι και μια δουλειά που χαρίζει μεγάλη ικανοποίηση. Και δεν εννοώ τόσο την αναγνώριση από το αναγνωστικό κοινό (που κι αυτή ασφαλώς την υπολογίζω) όσο κυρίως την ευφορία την καθαρώς προσωπική του να βλέπεις πως μέσα από εσένα γεννιέται ένας ολόκληρος κόσμος, άνθρωποι που αν και χάρτινοι, εντούτοις καταφέρνουν αναπνέουν. Λέω συχνά πως ένα συγγραφέας είναι ένας μικρός θεός. Δημιουργεί ζωή.\n- Στο σημείωμά σας γράφετε πως «ήταν ηθική υποχρέωση και συγγραφική πρόκληση να ζητήσω να αφουγκραστώ τη βασίλισσα των Μυκηνών». Θέλετε να μας πείτε πως πήρε τη μορφή πρόκλησης και ηθικής υποχρέωσης αυτό το μυθιστόρημα;\n-Ναι, όπως και πιο πριν σας είπα, θεώρησα υποχρέωσή μου αφού είχα περιγράψει το έγκλημα της Κλυταιμνήστρας ως προς την αθώα Κασσάνδρα, να σταθώ δίπλα και σε εκείνη. Κάθε ένοχος δικαιούται μια απολογία. Μια ερμηνεία της πράξης του.\n- «Πολύ συχνά η φαντασία μου έστηνε το δικό της σκηνικό και δημιουργούσε δικά της γεγονότα», λέτε. Πόσο καλά περάσατε «πειράζοντας» τα επίσημα δεδομένα που είχατε στη διάθεσή σας;\n- Μα δεν είμαι ιστορικός. Συγγραφέας είμαι. Και είτε έχω ως πρότυπο έναν άνθρωπο που ζει δίπλα μου, στην εποχή μου ή έναν άλλον που ήδη έζησε, έναν ιστορικό πρόσωπο ή ένα άλλο που η φαντασία μου το έχει γεννήσει, πάντα προσπαθώ να δημιουργώ… Νέους ανθρώπους, τους δικούς μου ήρωες και να τους αφήνω στη συνέχεια να μου αφηγούνται μόνοι τους την ολότελα δική τους άποψη για τα γεγονότα.\n- … να περιγράψω και να καταγράψω «πράξεις της δικής μου Κλυταιμνήστρας και σκέψεις του δικού μου Ορέστη». Εξηγείστε μας τα συναισθήματά σας πίσω από την κτητική αντωνυμία «μου».\n- Μα και η Κλυταιμνήστρα, όπως και ο Ορέστης που γνωρίζουμε είναι δημιουργήματα των μεγάλων τραγικών μας. Του Αισχύλου, του Σοφοκλή, του Ευριπίδη. Εκείνοι και ο καθένας με την δική του άποψη πήραν τους μύθους και με τη δική τους οπτική γωνία τους αφηγήθηκαν. Χωρίς να θέλω να φανταστεί κανείς πως θεωρώ τον εαυτό μου ισάξιο τους, εντούτοις θα πρέπει να γίνει αποδεκτό το γεγονός πως ακόμα και ο πλέον μικρός συγγραφέας έχει ως δικά του πλάσματα τους ήρωες των μυθιστορημάτων που γράφει.\n- Κατάρα του οίκου των Ατρειδών. Ποια είναι εκείνα τα συμβάντα που περικλείει η λέξη «κατάρα», η οποία έκανε τους τραγικούς ποιητές να σκύψουν πάνω της αλλά και εσάς να εμπνευστείτε;\n- Θα σας απαντήσω λακωνικά. Ο εγωκεντρισμός και η αυταρχικότητα της εξουσίας.\n- Η γυναικεία προσωπικότητα σας έχει απασχολήσει αρκετά κατά τη συγγραφική σας πορεία. Μετά την Κασσάνδρα κα την Κλυταιμνήστρα ποιος χαρακτήρας θα μπορούσε να γίνει μυθιστόρημα με την υπογραφή σας;\n- Αναζητώ αυτόν τον καιρό να συναντηθώ με την Μήδεια. Και με τον δικό μου τρόπο να την πείσω να μου μιλήσει, να μου εξηγήσει τις αποτρόπαιες πράξεις της… Που τελικά μπορεί και να μην είναι μόνο εκείνη υπεύθυνη γι αυτές. Αλλά είναι πολύ νωρίς ακόμα να σας πω περισσότερα. Ακόμα όλα είναι στη διαδικασία της γονιμοποίησης.\nΜάνος Κοντολέων: συνέντευξη στην Μαρία Τσακίρη - Vivlio-Life.gr\nΑναρτήθηκε από Μάνος Κοντολέων στις 8:34 AM No comments:\nΣυνέντευξη στο Book Press\nNicole Krauss «Τι σημαίνει να είσαι άντρας»\n«Τι σημαίνει να είσαι άντρας»\nΓεννημένη στη Νέα Υόρκη το 1974, η Νικόλ Κράους έχει μέχρι σήμερα εκδώσει μια σειρά βιβλίων (μυθιστορήματα και συλλογές διηγημάτων) τα περισσότερα από τα οποία διακρίθηκαν με διάφορα βραβεία και ασφαλώς κυκλοφορούν μεταφρασμένα σε πολλές γλώσσες.\nΑν και η καταγωγή της έχει ρίζες στην Ευρώπη και η γεννήθηκε στις ΗΠΑ, πέρασε ένα μεγάλο μέρος της ζωής της στο Ισραήλ οπότε είναι και πολύ λογικό να χρησιμοποιεί συχνά πρόσωπα με εβραϊκή καταγωγή για να πλάσει τις ηρωίδες και τους ήρωές της.\nΑυτό ακριβώς συμβαίνει και σε αυτή τη συλλογή διηγημάτων. Όλοι σχεδόν οι κεντρικοί χαρακτήρες έχουν ρίζες ή ζούνε ή σε κάποια περίοδο της ζωής τους ζήσανε στο Τελ Αβίβ και στο Ισραήλ γενικότερα.\nΠαρόλα αυτά δεν φαίνεται η συγγραφέας να θέλει να φωτίσει μια τέτοια καταγωγή των ηρώων της. Νομίζω πως τους χρησιμοποιεί ως άτομα που διαθέτουν ένα κοσμοπολιτισμό, ως ανθρώπους που αν και κρατάνε έστω και χαλαρούς δεσμούς με την καταγωγή τους, στην ουσία δρουν και σκέφτονται ως εκπρόσωποι μιας κοινωνικής τάξης που έχει μάθει να κινείται γεωγραφικά, αρά χωρίς άλλα μαζικά χαρακτηριστικά πέρα από αυτά του φύλλου τους-μα κάπως έτσι ερμηνεύεται και ο τίτλος της συλλογής «Τι σημαίνει να είσαι άντρας» (To Be a Man – ο τίτλος της αμερικάνικης έκδοσης).\nΤι σημαίνει να είσαι άντρας, λοιπόν, σε πολλές εκδοχές, αλλά όλες μέσα από την οπτική θέση γυναικών.\nΓυναίκες ανύπαντρες, γυναίκες που έχουν παντρευθεί, γυναίκες που έκανα παιδιά, γυναίκες ως σύντροφοι, γυναίκες ως κόρες, γυναίκες συμβιβασμένες, αλλά και επαναστάτριες. Γυναίκες που κέρδισαν στη ζωή κι άλλες που χάσανε.\nΚαι όλες αυτές έχουν δίπλα τους ένα άντρα -και αυτόν περιγράφουν ακόμα κι όταν αναφέρονται στον ίδιο τους τον εαυτό.\nΘα έλεγα πως η Κράους με τη συλλογή αυτή των διηγημάτων της καταφέρνει να κάνει μια πολύμορφη ανάλυση των σχέσεων που συνδέουν τα δυο φύλλα.\nΑνάλυση σαφώς με θηλυκή ταυτότητα, αλλά αυτό δεν σημαίνει πως δεν διαθέτει και αντικειμενικότητα και οξυδέρκεια στις καταγραφές της. Κι άλλωστε τελικός στόχος είναι η αλληλοκατανόηση των δυο φύλλων.\nΑπό την πλευρά ενός άντρα αναγνώστη περιμένει κανείς μια αντίδραση που θα εμβαθύνει στην αυτοανάλυση και στον φωτισμό του τρόπου σκέψης και συναισθημάτων των γυναικών.\nΑλλά κάτι παρόμοιο νομίζω πρέπει να περιμένει κανείς από μια γυναίκα αναγνώστη. Γιατί αυτό που αναζητούν οι γυναίκες από τους άνδρες, πολύ συχνά είναι οι ίδιες που θα το δημιουργήσουν ή και θα το εμποδίσουν να δημιουργηθεί.\nΜε άλλα λόγια, οι άρρενες ήρωες των διηγημάτων, έχοντας αυτήν την σαφέστατα κοινωνικά κληροδοτημένη ταυτότητα ενός αρσενικού, θα πρέπει να την αναμορφώσουν μέσα από την παρέμβαση ενός θηλυκού συντρόφου\n«Μα θα με σκότωνες;» τον ρωτάει τώρα, αν και με ίσως λιγότερη δυσπιστία απ΄ όση θα εξέφραζε προς κάποιον που δεν είχε σε κάποιες περιπτώσεις ξαπλώσει κάτω ένα άγνωστο με μια γροθιά ή σχεδόν σπάσει τα ξύλινα κάγκελα στο κεφαλάρι του κρεβατιού της επειδή την ώρα του οργασμού του αισθάνθηκε μια ανεξέλεγκτη επιθυμία να καταστρέψει κάτι.\n«Φυσικά και θα σε σκότωνα» λέει. «Θα είχα σκοτώσει πιστεύοντας -έχοντας ανατραφεί έτσι ώστε να πιστεύω- ότι έκανα το σωστό».\n«Ποτέ δεν θα μπορούσα να σκοτώσω κάποιον» επιμένει εκείνη.\nΔιηγήματα ασυνήθιστης ανάλυσης σχέσεων άλλοτε κάτω από το φως κι άλλοτε μέσα στο σκοτάδι καταστάσεων που δημιουργούνται από συνθήκες αποχωρισμού, εξουσίας, βίας, ταύτισης και αγάπης.\nΕπάξια μεταφρασμένα από την Ιωάννα Ηλιάδη.\nΑναρτήθηκε από Μάνος Κοντολέων στις 2:35 AM No comments:


Shutout #3 για Halak | Onsports.gr\nhome ΣπορUS SportsShutout #3 για Halak Κοινοποιήστε\nShutout #3 για Halak\tΣυντάκτης: Γιάννης Ασκούνης\nΔημοσίευση: Τρίτη, 17 Ιανουαρίου 2012 05.56\nΟ τερματοφύλακας των Σέιντ Λούις Μπλους, Jaroslav Halak, οδήγησε την ομάδα του στο 1-0 σε βάρος των Ντάλας Σταρς.\tΟ Σλοβάκος γκολκίπερ έκανε 22 αποκρούσεις, συμπλήρωσε τρία shutout φέτος και 19 συνολικά στην καριέρα του. Ακόμα, οι «μπλε» κατέλαβαν την πρώτη θέση της δυτικής περιφέρειας του NHL με εξήντα βαθμούς. Από την αλλαγή του έτους, οι Μπλους έχουν πάρει 13 βαθμούς σε... επτά παιχνίδια. Αυτές οι επιδόσεις έχουν φέρει την ομάδα του Σέιντ Λούις στην κορυφή της συνολικής κατάταξης της λίγκας.\nΤο μοναδικό γκολ της αναμέτρησης σημειώθηκε από τον T.J. Oshie στα μέσα της τελευταίας περιόδου. Ο κεντρικός επιθετικός κέρδισε τον Kari Lehtonen, ο οποίος κατέγραψε 31 αποκρούσεις, αλλά αποχώρησε ηττημένος από το ρινκ.\nΟι Μπλους έχουν πλέον 60 βαθμούς, όσους έχουν οι Σικάγο Μπλάκχοκς και οι Νιου Γιορκ Ρέιντζερς. Με τους πρώτους, μάλιστα, ανταγωνίζονται στην κορυφή της Central, στην οποία ακολουθούν οι φορμαρισμένοι Ντιτρόιτ Ρεντ Ουίνγκς με 59. Από την άλλη, τα «αστέρια» έμειναν στους 49 βαθμούς και στην δέκατη θέση της δυτικής περιφέρειας.


Σε οριακή κατάσταση το υδραγωγείο Βόλου\nΤελευταία ενημέρωση: 2021-06-30, 14:55:33\nΧθες σημειώθηκε και νέα βλάβη στο κέντρο της πόλης\nΕνδεχόμενο αναστολής αδειών του τεχνικού προσωπικού για την αντιμετώπιση βλαβών\nΣε οριακή κατάσταση βρίσκεται το υδραγωγείο του Βόλου λόγω υπερκατανάλωσης νερού αλλά και μείωσης των πηγαίων νερών εξαιτίας του ιδιαίτερα ξηρού χειμώνα. Το πηγαίο νερό είναι φέτος λιγότερο κατά 6.000 κ.μ. ανά ημέρα και σε συνδυασμό με την αύξηση της κατανάλωσης κατά 5.000 κ.μ. νερού την ημέρα, έθεσαν σε… συναγερμό τη ΔΕΥΑΜΒ, η οποία έχει επιπλέον να αντιμετωπίσει καθημερινές βλάβες στο δίκτυο, εξαιτίας της αύξησης της πίεσης.\nΕνημέρωση για το πρόβλημα υδροδότησης πρόκειται να πραγματοποιηθεί στη σημερινή συνεδρίαση του διοικητικού συμβουλίου της ΔΕΥΑΜΒ, που συνεδριάζει το μεσημέρι.\nΣύμφωνα με στοιχεία της επιχείρησης, ο ιδιαίτερα ξηρός χειμώνας, συντέλεσε σε μια ταχύτερη πτώση της παροχής των πηγαίων νερών, που υδροδοτούν το πολεοδομικό συγκρότημα. Συγκεκριμένα σε σύγκριση με την τελευταία εβδομάδα του Ιουνίου του 2020, τα πηγαία νερά είναι φέτος λιγότερα κατά 6.000 κυβικά μέτρα ανά ημέρα. Το γεγονός αυτό σε συνδυασμό με μία αύξηση της ημερήσια κατανάλωσης που παρατηρήθηκε την τελευταία εβδομάδα της τάξης των 5.000 κυβικών μέτρων την ημέρα, οδήγησαν το υδραγωγείο της πόλης σε σχετικά οριακή κατάσταση και στην περιφρούρηση της υδροδότησης μέσω της μείωσης της πίεσης στο δίκτυο.\nΓια την αντιμετώπιση της κατάστασης, η ΔΕΥΑΜΒ ολοκληρώνει έργα υδρομασταύσεων πηγών και αξιοποιεί γεώτρηση, μέσω των οποίων θα τροφοδοτηθεί το δίκτυο ύδρευσης με 2.500 κυβικά μέτρα άριστου νερού από την επόμενη εβδομάδα.\nΠαράλληλα με τα έργα θα επιχειρήσει ενημέρωση και ευαισθητοποίηση του κόσμου για τη συνετή χρήση του νερού, ωστόσο προς το παρόν δεν θα καταφύγει σε κατασταλτικά μέτρα, με την επιβολή προστίμων.\nΑναστολή αδειών λόγω βλαβών\nΕπιπλέον, ανοιχτό είναι και το ενδεχόμενο αναστολής των αδειών τεχνικού προσωπικού για την αντιμετώπιση των βλαβών. Τη θερινή περίοδο τα υδραγωγεία δέχονται την μεγαλύτερη πίεση και η εμφάνιση βλαβών είναι συχνότερη. Απέναντι σε αυτή την πραγματικότητα, έχουν ενισχυθεί τα συνεργεία αντιμετώπισης των βλαβών τα Σαββατοκύριακα και τις αργίες και ενδεχομένως να παραστεί ανάγκη αναστολής των θερινών αδειών του τεχνικού προσωπικού.\nΧθες, παρουσιάστηκε και νέα βλάβη στο κέντρο της πόλης, με αποτέλεσμα συνεργεία να προχωρήσουν σε διακοπή της υδροδότησης. Η βλάβη εντοπίστηκε στη Δημητριάδος με Σέφελ, όπου από φρεάτιο της ΔΕΥΑΜΒ ανάβλυζε νερό το οποίο έτρεχε στο πεζοδρόμιο και την άσφαλτο.\nΣυνεργείο έσπευσε επί τόπου για την αποκατάσταση της βλάβης και της υδροδότησης της περιοχής.\nΗ λύση για την Αγριά\nΣτη συνεδρίαση θα συζητηθεί και το πρόβλημα υδροδότησης της Αγριάς, από το υδραγωγείο της οποίας, «χάθηκε» η γεώτρηση «Τρύπιο Λιθάρι», επειδή εμφάνισε υδράργυρο. Η παροχή της γεώτρησης αντιστοιχούσε στο 45% του συνολικού όγκου νερού στο υδραγωγείο της Αγριάς.\nΣήμερα η Αγριά υδροδοτείται με άριστης ποιότητας νερό από τις τρεις γεωτρήσεις, η ποσότητα των οποίων δεν επαρκεί για την κάλυψη της υδροδότησης για όλο το 24ωρο.\nΛύση στην υδροδότηση της Αγριάς θα δοθεί με την μεταφορά νερού από την γεώτρηση Αρμαγέικο στα Πλατανίδια. Το έργο ήδη εκτελείται και αναμένεται να ολοκληρωθεί στις 15 Ιουλίου, οπότε και θα αρθούν οι περιορισμοί υδροδότησης στην Αγριά. Το έργο περιλαμβάνει κατασκευή δύο αντλιοστασίων, κατασκευή αγωγού μεταφοράς μήκους 3.500 μέτρων, κατασκευή δύο δεξαμενών, εγκατάσταση δίδυμης μονάδας απονιτροποίησης.\nΜε την εκτέλεση του έργου, θα καλυφθεί το κενό του υδραγωγείου της Αγριάς και θα παύσουν οι περιορισμοί υδροδότησης.\nΩστόσο η λύση στο υδροδοτικό πρόβλημα της Αγριάς όπως και του συνόλου των οικισμών του ανατολικού τμήματος του Δήμου Βόλου, θα δοθεί με την αξιοποίηση των νερών των πηγών Ζάγγα και Αγ. Ιωάννη. Οι πηγές αυτές έχουν σταθερή ημερήσια παροχή καθ όλη την διάρκεια του έτους που ανέρχεται σε 16.500 κυβικά μέτρα νερού ανά ημέρα. Το έργο περιλαμβάνει κατασκευή αντλιοστασίου στο υψόμετρο των πηγών, κατασκευή κεντρικής δεξαμενής 1.000 κυβικών μέτρων και κατασκευή δικτύου αγωγών και διασυνδέσεων με το σύνολο των υδραγωγείων.\nΗδη η ΔΕΥΑΜΒ βρίσκεται στη φάση ανάθεσης της μελέτης και σε ένα χρόνο αναμένεται να προχωρήσει στη δημοπράτηση του έργου εκτιμώμενου προϋπολογισμού 15 εκατ. ευρώ.\nΣύμφωνα με στοιχεία της υπηρεσίας, οι πηγές Ανεμούτσας με τις ιδιαίτερες ονομασίες Μανωλάκη, Μπούρμουλο και Μορσιά, δεν έχουν κατάλληλο για ανθρώπινη κατανάλωση νερό αφενός και αφετέρου πρακτικά αυτές οι πηγές έχουν πλέον στερέψει.\nΣε ότι αφορά στην πηγή Γαλανόπετρα που περιλαμβάνονταν σε μια προκαταρκτική μελέτη του πρώην Δήμου Αγριάς, σημειώνεται ότι βρίσκεται στα διοικητικά όρια του Δήμου Ζαγοράς και σε αυτή υπάρχουν παραδοσιακά δικαιώματα καλλιεργητών τόσο της Ζαγοράς όσο και της Δράκειας\nΚαι πάλι όμως, η παροχή της είχε υπερεκτιμηθεί στην προκαταρκτική μελέτη σε 350-400 κυβικά ανά ώρα, ενώ από τις μετρήσεις που πραγματοποίησε η υπηρεσία, με σύγχρονο και αξιόπιστο εξοπλισμό στο πλαίσιο της εκπόνησης του master plan, προέκυψε η πραγματική παροχή της πηγής, η οποία στους θερινούς μήνες κυμαίνεται στο επίπεδο των 45-47 κυβικών μέτρων ανά ώρα. Αυτό σημαίνει ότι ακόμα και αν όλο το νερό της πηγής είχε με ένα πολυδάπανο έργο μεταφερθεί στο υδραγωγείο της Αγριάς, πάλι θα εμφανίζονταν περιορισμοί στην υδροδότηση.


Συνέντευξη με τον Πιέρ Κλαστρ\nΗ μηχανή του Κράτους, σε όλες τις δυτικές κοινωνίες, γίνεται όλο και πιο κρατικίστικη, δηλαδή γίνεται όλο και πιο αυταρχική· και θα γίνεται όλο και πιο αυταρχική, για ένα σεβαστό διάστημα ή λιγότερο, με τη βαθύτατη συμφωνία της πλειοψηφίας, αυτή που αποκαλούμε συχνά “σιωπηρή” πλειοψηφία· και η σιωπηρή πλειοψηφία μοιράζεται εξίσου στα αριστερά και στα δεξιά. [...] Επομένως, κατά την άποψή μου, θα μεταβαίνουμε σε όλο και περισσότερο αυταρχικές μορφές του Κράτους, γιατί όλος ο κόσμος αποζητά τον αυταρχισμό. [...] Ο σύγχρονος καπιταλισμός παραπαίει εμφανώς, λειτουργεί προσπαθώντας να βγάλει την κάθε μέρα. Ακριβώς όμως επειδή παραπαίει και “χάνει” από διαφορετικές μεριές (συχνά σε περιφερειακό επίπεδο), το σύστημα τείνει να γίνεται όλο και περισσότερο συστηματικό ή αυταρχικό.\n«Μόνο εάν εξετάσουμε με ποιον τρόπο η πρωτόγονη κοινωνία καθορίζει τη θέση της εξουσίας, θα μπορέσουμε να απαλλαγούμε από μια απλοϊκή και θετικιστική αντίληψη σχετικά με την ανάπτυξη της ανθρωπότητας και να επαναθέσουμε με νέους όρους το ζήτημα της ιστορίας, εστιάζοντας την προσοχή μας σε μια μεταλλαγή: τη μετάβαση από έναν κόσμο χωρίς κράτος στον κόσμο του κράτους (οσοδήποτε ποικίλλουσες κι αν είναι οι όψεις που προσλαμβάνει, από τους αρχαίους δεσποτισμούς ώς τις σύγχρονες δημοκρατίες και τους ολοκληρωτισμούς).\nΟ Κλαστρ ποτέ δεν υπέκυψε –όπως ορισμένοι του προσάπτουν– στο μύθευμα περί αρμονικών κοινωνιών, που τον κακοποιό τους αντίποδα θα απεικόνιζαν οι κρατικές κοινωνίες. Ασφαλώς και θαύμαζε την αντίσταση, την οποία εκείνοι που εμείς χαρακτηρίζουμε πρωτόγονους μπόρεσαν για ολόκληρες χιλιετηρίδες να αντιτάξουν στην εγκαθίδρυση της κυριαρχίας του ανθρώπου από τον άνθρωπο. Αλλά ατενίζοντας προσεκτικά, όσο λίγοι εθνολόγοι πριν από εκείνον, το φαινόμενο της βίας, ποτέ δεν προσυπέγραψε την εικόνα του «καλού αγρίου». Το πάθος του ήταν να διερευνήσει έναν ανθρώπινο κόσμο, επιζητώντας να ανασυνθέσει τη δική του διερεύνηση, εκείνη που συνιστά την κοινωνική του συνθήκη». – Claude Lefort\nClastres, Pierre (Συγγραφέας)\nΖέρβα, Τέττα (Μεταφραστής)\nΗ εναρμόνιση της φορολογίας…\nΗ δυτική ψευδαίσθηση της…\n13.06€ -21% 10.32€


Κλείδωσε 2πλό ραντεβού διαβουλεύσεων κυβέρνησης - Θεσμών για μέτρα στήριξης, μεταρρυθμίσεις & επενδύσεις | Insider\n05-01-2021 | 11:50\nΚλείδωσε 2πλό ραντεβού διαβουλεύσεων κυβέρνησης - Θεσμών για μέτρα στήριξης, μεταρρυθμίσεις & επενδύσεις\nΠέρα από την οριστικοποίηση των νέων μέτρων στήριξης αλλά και των επενδύσεων και των μεταρρυθμίσεων που θα ενταχθούν στο Σχέδιο Ανάκαμψης των 32 δισ. ευρώ, το οικονομικό επιτελείο της κυβέρνησης καλείται τις επόμενες μέρες να διαχειριστεί και ένα τρίτο μεγάλο μέτωπο: τις διαβουλεύσεις με τους θεσμούς για την 9η αξιολόγηση της χώρας σε καθεστώς ενισχυμένης εποπτείας.\nΣύμφωνα με πληροφορίες, έχει οριστικοποιηθεί η έναρξη των συζητήσεων μεταξύ του οικονομικού επιτελείου και των Θεσμών σε επίπεδο τεχνικών κλιμακίων στις 11 Ιανουαρίου. Τη «σκυτάλη» θα λάβουν οι διαβουλεύσεις σε πολιτικό επίπεδο στις 26 Ιανουαρίου. Η έκθεση θα ανακοινωθεί τον Φεβρουάριο και θα λάβει πολιτική έγκριση από το Eurogroup τον Μάρτιο.\nΟι επαφές είναι κρίσιμες, καθώς παρά την ρήτρα διαφυγής (σ.σ. που είναι σε ισχύ και το 2021), η κυβέρνηση θα πρέπει να συζητήσει με τους θεσμούς τα μέτρα στήριξης τα οποία εξετάζει. Και τούτο αφού η ρήτρα ορίζει πως θα πρέπει να αποδείξει η κάθε κυβέρνηση ότι τα μέτρα είναι προσωρινού χαρακτήρα και συνδέονται με την Πανδημία. Μόνο έτσι θα μπορέσουν να εφαρμοστούν. Επίσης θα πρέπει να αποδεικνύεται ότι δεν προκαλούν μακροχρόνιες πιέσεις στα ελληνικά δημοσιονομικά σε όρους βιωσιμότητας χρέους.\nΕύσημα και συστάσεις\nΗ κυβέρνηση θα πρέπει να συζητήσει την πορεία των μεταρρυθμίσεων για την οποία έλαβε μεν εύσημα στην προηγούμενη 8η έκθεση αξιολόγησης. Δεσμευόμενη ωστόσο να προχωρήσει σε επιτάχυνση διαδικασιών σε μία σειρά από κινήσεις που καθυστερούν (και λόγω της πανδημίας).\nΟ ΥΠΟΙΚ Χρήστος Σταϊκούρας έλαβε από τους ομολόγους του τα εύσημα «για το μεγάλο πακέτο έγκαιρων, στοχευμένων και προσωρινών μέτρων στήριξης που έχουν ληφθεί μέχρι σήμερα» αλλά και για «την πρόοδο που σημειώθηκε με την εφαρμογή των μεταρρυθμίσεων σε αυτές τις δύσκολες συνθήκες, ιδίως την υιοθέτηση μεγάλης μεταρρύθμισης του ελληνικού πτωχευτικού πλαισίου».\nΩστόσο η κυβέρνηση καλείται πλέον να ανταποκριθεί στις συστάσεις να αρθούν οι καθυστερήσεις στην αποπληρωμή των ληξιπρόθεσμων οφειλών του Κράτους προς ιδιώτες (ειδικά στο σκέλος των ασφαλιστικών ταμείων), αλλά και στην ανάγκη ενίσχυσης της ΑΑΔΕ, επιτάχυνσης της διαδικασίας απονομής της δικαιοσύνης, αλλά και στις μεταρρυθμίσεις για την καλύτερη διαχείριση των δημόσιων οικονομικών.\nΟι θεσμοί θεωρούν ως μία από τις βασικές προτεραιότητες τη διατήρηση της ευστάθειας του χρηματοπιστωτικού συστήματος. Και τούτο σε συνδυασμό με την ουσιαστική έναρξη ισχύος του νέου Πτωχευτικού πλαισίου στο τέλος του πρώτου εξαμήνου, αλλά και με το σχέδιο Ηρακλής.\nΜεγάλη σημασία δίνεται στην επιτάχυνση των μεταρρυθμίσεων που η ίδια η κυβέρνηση έχει εντάξει από τον προηγούμενο Ιούνιο στο καθεστώς Ενισχυμένης Εποπτείας. Αλλά και στην καλύτερη δυνατή χρήση των 32 δισ. ευρώ και στην επιτάχυνση των ιδιωτικοποιήσεων και των υπολοίπων μεταρρυθμίσεων.\nΠλέον έχει ειδική σημασία το γεγονός ότι ένα μέρος από αυτές τις μεταρρυθμίσεις συνδέονται με το Σχέδιο Ανάκαμψης των 32 δισ. ευρώ. Δηλαδή συγκεκριμένες παρεμβάσεις θα συνοδεύουν τις επενδύσεις οι οποίες θα προκριθούν. Η υλοποίησή τους θα είναι προϋπόθεση για να εκταμιεύονται οι δόσεις από τις Βρυξέλλες.\nΜάλιστα, δεδομένου ότι το Σχέδιο Ανάκαμψης συνδέεται με τις συστάσεις του Ευρωπαϊκού Εξαμήνου οι οποίες στην περίπτωση της Ελλάδος περιλαμβάνουν και την εφαρμογή των προαπαιτούμενων της ενισχυμένης εποπτείας δημιουργείται ένας συνδετικός κρίκος ανάμεσα σε όλο αυτό το πλέγμα παρεμβάσεων το οποίο θα πρέπει να υλοποιήσει η κυβέρνηση το επόμενο διάστημα. Όπως εξηγούν αρμόδια στελέχη η επιτυχία του εγχειρήματος είναι σημαντική και για την καλή πορεία της χώρας στις αγορές στις οποίες απευθύνεται για δανεισμό.\nΗ 9η αξιολόγηση της χώρας δεν συνδέεται με πακέτο δόσεων. Επισήμως το επόμενο πακέτο των 644 εκατομμυρίων ευρώ θα μπορεί να έρθει με την 10η αξιολόγηση που θα πρέπει να ολοκληρωθεί τον Ιούνιο.\nΠρο ημερών εισέρρευσε το τελευταίο (4ο κατά σειρά πακέτο). Η Ελλάδα δικαιούται 1 εκταμίευση ανά 6μηνο με βάση την συμφωνία του 2018.\nΕκταμιεύθηκε το πακέτο «δόσεων» του ESM - 644,42 εκατ. στα κρατικά ταμεία


ΕΚΤΑΚΤΟ – Περίπου 200 αστυνομικοί-συνοριακοί από την Καστοριά φεύγουν εκτάκτως για Έβρο | blog καθημερινής ενημέρωσης\nΕΚΤΑΚΤΟ – Περίπου 200 αστυνομικοί-συνοριακοί από την Καστοριά φεύγουν εκτάκτως για Έβρο\nΑπό την Καστοριά σε σύνολο 295 συνοριοφυλάκων επιστρατεύτηκαν για ΕΒΡΟ οι 200 περίπου. Συναγερμός σε όλη την Ελλάδα.\nΜε χθεσινή απόρρητη διαταγή από το Υπουργείο Δημόσιας Τάξης.\nΝέα στοιχεία αποκλειστικά στον alphafm.gr σε λίγο\nΚαθόλου τυχαία και η πρόσφατη παραίτηση του αρχηγού του ΓΕΣ.\nΚαστοριά: Κατασχέθηκαν περίπου 11 κιλά κάνναβης Στα χέρια της αστυνομίας ο δράστης που προσπάθησε να μεταφέρει τις ναρκωτικές ουσίες στη χώρα μας. Ο Αλβανός δράστης εντοπίσθηκε...\n»Φεύγουν» τα τοπικά στελέχη του ΠΑΣΟΚ- Καταθέτουν παραιτήσεις Σκληρές αναφορές κατά του Φ. Πετσάλνικου – Χάος σε όλη την Ελλάδα, χάος και στο τοπικό ΠΑΣΟΚ. Ξεκίνησαν οι παραιτήσεις...\nΑποκλειστικό – Φεύγουν άμεσα οι επιπλέον αντιδήμαρχοι από Καστοριά αλλά και από την υπόλοιπη Ελλάδα έως και τέλος Φεβρουαρίου ΑΠΟΚΛΕΙΣΤΙΚΟ – Σωστά διαβάζετε, πανικός σε όλα τα επίπεδα. Τις επόμενες μέρες θα κουραστούμε να γράφουμε για νέα μέτρα,απολύσεις,περικοπές. Η...\nΔημοσιεύτηκε απο τον Bill Xrisiko στις 30,Ιούλιος, 2012, 11:59 πμ. στις Κατηγορίες HOT - ΕΙΔΗΣΕΙΣ, photos, ΠΟΛΙΤΙΚΑ ΚΑΣΤΟΡΙΑΣ. Νπορείτε να παρακολουθείσετε τισ απαντήσεις επι του άρθρου απο RSS 2.0. Παρακαλούμε σχολιάστε το άρθρο...( ή αφήστε σύνδεσμο trackback)


Απονομή τίτλων σπουδών και αποφοιτηρίων του Δημοτικού Ωδείου Περιστερίου - Now24.gr\nΤην ξεχωριστή εκδήλωση προλόγισε η Καλλιτεχνική Διευθύντρια του Δημοτικού Ωδείου Ελένη Χείλαρη, κάνοντας λόγο για μια επιτυχημένη χρονιά και ευχαρίστησε τον Δήμαρχο Ανδρέα Παχατουρίδη και την κα. Τσιώτα για την έμπρακτη συμπαράστασή τους στη λειτουργία του, κάτω απ’ αυτές τις δύσκολες οικονομικές συνθήκες για τη χώρα μας.\nΣτο α’ μέρος της βραδιάς, οι σπουδαστές ηλεκτρικής κιθάρας του Μοντέρνου τμήματος του Ωδείου Μάριος Στέρπης και Γιάννης Νόυφελδ, έδωσαν το προσωπικό τους ρεσιτάλ με τη συνοδεία μπάντας, για την αποφοίτησή τους, ενώπιον επιτροπής και κοινού.\nΣτο β’ μέρος της βραδιάς με μια λιτή τελετή, έγινε η απονομή των πτυχίων και αποφοιτηρίων της διδακτικής χρονιάς 2010 – 11, στους αποφοιτήσαντες σπουδαστές του Ωδείου.\nΑπολυτήριους τίτλους σπουδών έλαβαν οι σπουδαστές: Στάθης Ζουμπουλάκης, πτυχίο Φυγής – διδάσκων καθηγητής: Χ. Αναστασίου, Σταύρος Αγγέλου, πτυχίο Αντίστιξης – διδ. καθηγήτρια: Ε. Τζεράχη, Ειρήνη Κότσιφα, δίπλωμα Σαξοφώνου – διδ. καθηγητής: Γ. Δαραβέλης, Θάνος Μπένος, πτυχίο Ενοργάνωσης – διδ. πνευστών οργάνων Χ. Αναστασίου, Γιώργος Καντζίδης, αποφοιτήριο ντραμς – διδ. καθηγητής: Α. Γαρίνης, Φώτης Μπαρής, αποφοιτήριο ντραμς – διδ. καθηγητής: Α. Γαρίνης, Νίκος Μαραγκός, αποφοιτήριο ηλ. κιθάρας – διδ. καθηγητής: Β. Ντούλιας και Ανδρέας Ρουφαγάλας, αποφοιτήριο ηλ. μπάσου – διδ. καθηγητής: Π. Δραγούμης.


Υψηλές πληρότητες ξενοδοχείων για την Καθαρά Δευτέρα | naftemporiki.gr\nΥψηλές πληρότητες ξενοδοχείων για την Καθαρά Δευτέρα\nΚαρναβάλι: Οι προκρατήσεις κινούνται σε ποσοστά που ξεπερνούν το 70% - Αισιοδοξία και για τις κρατήσεις τελευταίας στιγμής\nΔευτέρα, 20 Φεβρουαρίου 2017 08:08\nΣτην Αράχοβα οι κρατήσεις είναι στο 70% και οι ξενοδόχοι αναμένουν ότι οι πληρότητες τελικά θα ξεπεράσουν το 80%.\nΚάθε πέρυσι και καλύτερα την Τσικνοπέμπτη 19/02/2017 13:05\nΣε νέα χέρια το ξενοδοχείο Capsis 08/02/2017 14:12\nICAP: Οι επιδόσεις των ξενοδόχων κόντρα στη ροή της αγοράς 06/02/2017 09:59\nΜάχη για τον νέο διαχειριστή του Hilton Αθηνών 27/01/2017 11:08\nΣτους ρυθμούς του καρναβαλιού έχουν μπει τα τουριστικά καταλύματα στη χώρα μας, τα οποία στις περισσότερες περιπτώσεις αναμένεται να είναι γεμάτα από κόσμο για το τριήμερο της Καθαράς Δευτέρας.\nΜετά από πολλά χρόνια χωρίς, ουσιαστικά, εσωτερικό τουρισμό, την τελευταία διετία η κατάσταση έχει βελτιωθεί. Από τη μια οι ξενοδόχοι έχουν ρίξει τις τιμές τους και από την άλλη οι Έλληνες τουρίστες έχουν μειώσει τις διανυκτερεύσεις τους, ώστε να μπορούν να ανταποκριθούν στο κόστος.\nΟι τουριστικές περιοχές της χώρας που εξαρτώνται σε μεγάλο βαθμό από την εσωτερική κίνηση, βλέπουν πως μετά την εορταστική περίοδο των Χριστουγέννων και της Πρωτοχρονιάς θα υπάρξει και συνέχεια. Οι προκρατήσεις για την πλειονότητα των καταλυμάτων σε όλες τις περιοχές κινούνται σε ποσοστά που ξεπερνούν το 70% και όλοι αναμένουν οι πληρότητες τελικά να ξεπεράσουν το 90%, εξαιτίας των αφίξεων της τελευταίας στιγμής που χαρακτηρίζουν τους Έλληνες εκδρομείς. Εξαίρεση στη γενικότερη θετική εικόνα αποτελεί η Ζάκυνθος, η οποία έχει «κατεβάσει ρολά» ελέω σκουπιδιών.\nΕπιλογές για όλες τις τσέπες\nΣτην Αράχοβα, σύμφωνα με την πρόεδρο της Ένωσης ξενοδόχων, Καλούσα Ναυπακτίτου, οι κρατήσεις είναι στο 70% και οι ξενοδόχοι αναμένουν ότι οι πληρότητες τελικά θα ξεπεράσουν το 80%. «Υπάρχει ζήτηση» αναφέρει στη «Ν», προσθέτοντας ότι οι «τιμές κυμαίνονται στα 100 ευρώ περίπου το δίκλινο για τα τετράστερα, ενώ υπάρχουν και πιο οικονομικές αλλά και πιο ακριβές επιλογές».\nΣημειώνει επίσης ότι η κίνηση είναι σταθερά ψηλά από την εορταστική περίοδο των Χριστουγέννων και μετά.\nΤονίζει όμως ότι μπορεί να υπάρχει σταθερά υψηλή ζήτηση, ωστόσο ο ανταγωνισμός είναι εντονότερος αφού στην αγορά συνεχίζουν να υπάρχουν οι λεγόμενες «γκρίζες μισθώσεις».\nΛιγότερες οι διανυκτερεύσεις\nΣτο ίδιο μήκος κύματος είναι και ο Κωνσταντίνος Δαφαλιάς από τα Καλάβρυτα, ο οποίος υπογραμμίζει ότι η πληρότητα ανέρχεται στο 75%, αν και εκφράζει τη βεβαιότητά του ότι η πληρότητα θα ξεπεράσει το 90% τελικά. Οι τιμές κυμαίνονται από 50 ευρώ το δίκλινο και φτάνουν ακόμα και τα 200 ευρώ, παραμένοντας στα ίδια επίπεδα τα τελευταία χρόνια. Παρ’ όλα αυτά η κίνηση θεωρείται για τους ξενοδόχους μειωμένη, αφού οι διανυκτερεύσεις κατά κανόνα είναι πλέον δύο και όχι τρεις όπως ήταν ο κανόνας. Οι λιγότερες διανυκτερεύσεις, αντιστοιχούν και σε λιγότερα έσοδα, τονίζει στη «Ν» και σημειώνει ότι για την ερχόμενη Παρασκευή η πληρότητα δεν αναμένεται να ξεπεράσει το 30%.\nΣτη Μαγνησία οι επιχειρηματίες του τουρισμού περιμένουν να βγάλουν «τα σπασμένα» και της Πρωτοχρονιάς. Σύμφωνα με τον πρόεδρο των ξενοδόχων της περιοχής Γιώργο Ζαφείρη, οι κρατήσεις είναι πάνω από 70% και μέχρι την Παρασκευή η ζήτηση πιστεύει θα προσεγγίσει το 100%. Κίνηση που αναμένουν στην περιοχή της Μαγνησίας διότι, όπως επισημαίνει, την Πρωτοχρονιά λόγω των προβλέψεων για κακοκαιρία υπήρξαν πολλές ακυρώσεις, ενώ και οι κρατήσεις της τελευταίας στιγμής έπεσαν στο ναδίρ. Όσον αφορά τις τιμές, ο κ. Ζαφείρης σημειώνει ότι παρά την αύξηση του κόστους που έχει επιβαρύνει τους ξενοδόχους, παραμένουν σταθερές από το 2010 και κυμαίνονται από 50- 80 ευρώ το δίκλινο με πρωινό.\nΤα μπλόκα έριξαν τη ζήτηση\nΣε χαμηλά επίπεδα βρίσκονται οι προκρατήσεις στην περιοχή της Δράμας, κυρίως λόγω των μπλόκων που έστησαν οι αγρότες. Παρά το γεγονός ότι η εορταστική περίοδος των Χριστουγέννων κινήθηκε σε πολύ ικανοποιητικά επίπεδα, η ζήτηση για την περίοδο του καρναβαλιού, με αποκορύφωση το τριήμερο της Καθαρής Δευτέρας, είναι υποτονική. Αιτία, όπως σημειώνει ο πρόεδρος της Ένωσης Ξενοδόχων Δράμας, Άγγελος Καλλίας, οι κινητοποιήσεις των αγροτών αφού η ζήτηση έπεσε κατακόρυφα από τότε που έστησαν τα μπλόκα. «Αυτή τη στιγμή οι προκρατήσεις είναι στο 50% και δεν περιμένουμε να ξεπεράσουμε τελικά το 60%» σημείωσε χαρακτηριστικά.\nΠλήγμα στη Ζάκυνθο\n«Κλειστό λόγω σκουπιδιών». Το μεγάλο πρόβλημα των απορριμμάτων κρατάει μακριά από τις καρναβαλικές εκδηλώσεις τη Ζάκυνθο. Όπως σημειώνει στη «Ν» η πρόεδρος των ξενοδόχων Λαγανά Χριστίνα Τετράδη, πολλές εκδηλώσεις φέτος έχουν ακυρωθεί εξαιτίας των σκουπιδιών. Μάλιστα, σε πρόσφατη συγκέντρωση διαμαρτυρίας επισημάνθηκε ότι η κατάσταση γίνεται ολοένα και χειρότερη σε ολόκληρο το νησί.\nΑΓΡΟΤΙΚΕΣ ΚΙΝΗΤΟΠΟΙΗΣΕΙΣ ΞΕΝΟΔΟΧΕΙΑ ΤΟΥΡΙΣΜΟΣ


Ο τελειόφοιτος που είχα απέναντί μου ικέτευε με το ύφος του (λέξεις δεν έβγαιναν, παρά την προσπάθειά του) να τον σώσω από την απειλή και να τον απαλλάξω από τον τρόμο που τον είχε κυριεύσει... Είχα την αίσθηση ότι τον καταδίωκαν ο Μανιακός Δολοφόνος με το πριόνι ένα, τρία και δώδεκα μαζί, έχοντας τη συνδρομή του Τζακ του Αντεροβγάλτη και του Ποιμένα, τον οποίο πρόσφατα διάβασα κατατάσσοντάς το στα χειρότερα αστυνομικά αναγνώσματα που γράφτηκαν ποτέ...\nΉταν λίγα μόνο λεπτά πριν το κλείσιμο του φροντιστηρίου για τις θερινές διακοπές. Λίγο πριν είχαμε ξεμπερδέψει με τα τελευταία ραντεβού με γονείς που ήθελαν να ενημερωθούν και μαθητές που οριστικοποιούσαν το μηχανογραφικό τους. Η Άντα κι εγώ, παραδόξως, είχαμε καταληφθεί από αυτό που περιγράφεται ως κατάσταση «ένθεης μανίας και έξαλλου ενθουσιασμού». «Παραδόξως» γιατί κανονικά (;;;) θα έπρεπε να είμαστε θλιμμένοι.\nΓια αρκετό καιρό δε θα έχουμε την... ευχαρίστηση που προσφέρει απλόχερα η καθημερινή επαφή με τους μαθητές. Για υπολογίσιμο διάστημα θα βρισκόμαστε μακριά από την γκρίνια, το άγχος, την ανοησία, την αδιαβασιά, την έλλειψη στόχων και άλλα υπέροχα πράγματα που πηγάζουν από το ανθρώπινο είδος που επιστημονικά αποκαλείται «μαθητής».\nΌταν τον ρώτησα αν χρειαζόταν κάποιες διευκρινίσεις για σχολές, έλαβα αρνητική απάντηση. Μου είπε ότι το «πρόχειρο» μηχανογραφικό ήταν ήδη έτοιμο με τη βοήθεια μάλιστα της ειδικού του φροντιστηρίου σε θέματα επαγγελματικού προσανατολισμού και ότι το μόνο που χρειαζόταν ήταν κάποιος να πιέσει το εικονίδιο «οριστικοποίηση». Τον κοίταξα με το στοργικό ύφος που με διακρίνει όταν έχω απέναντί μου έναν μαθητή που αντιμετωπίζει οποιοδήποτε βλαμμένο πρόβλημα. Τον είχα του χεριού μου. Του είπα ότι φυσικά και θα γινόταν άρθρο. Του περιέγραψα με φρικιαστικές λεπτομέρειες το συγκεκριμένο άρθρο. Τον προειδοποίησα ότι το άρθρο δε θα αποτελούσε... ύμνο για τον ίδιο. Δεν τον ενοχλούσε τίποτα από αυτά. Το μόνο που ήθελε διακαώς ήταν να με έχει δίπλα του τη στιγμή της οριστικοποίησης, ώστε «να μην κάνει καμιά βλακεία σε μια τόσο σημαντική στιγμή και επιλογή της ζωής του».\nΗ ιστορία επαναλαμβάνεται. Μια ακόμα γενιά που γεννήθηκε ενώ ήδη οι υπολογιστές είχαν κυριαρχήσει, δεν έχει ξεφύγει από το άγχος της χρήσης αυτού του εκπληκτικού εργαλείου. Μετά από ώρες απέναντι από μια ή και περισσότερες οθόνες, πάνω από ένα πληκτρολόγιο, η πλειονότητα των εκπροσώπων αυτής της γενιάς χρειάζεται την καθοδήγηση, τη σιγουριά, την ασφάλεια που μπορεί να της δώσει μια γενιά που από τους μαθητές χαρακτηρίζεται -και σε μεγάλο βαθμό είναι- ως ψηφιακά αναλφάβητη.\nΗ αλήθεια είναι ότι λατρεύω αυτό που γίνεται. Είναι η «εκδίκηση» της γενιάς μου. Είναι η απάντηση στις λοιδορίες της. Είναι, όμως, πάνω από όλα κάτι που πραγματικά αγαπάω. Είναι μια από εκείνες τις στιγμές που μια προηγούμενη γενιά έρχεται πολύ κοντά με μια (κατά πολύ) επόμενη. Είναι η επιβεβαίωση του ότι αυτό που ξεκινήσαμε μαζί (εγώ και οι μαθητές μου), όσο κι αν δεν πίστευαν σε αυτό το «μαζί», έπρεπε και να το τελειώσουμε μαζί. Έστω κι αν η συμβολή μου ήταν απλώς μερικές λέξεις: «Πάτα το εικονίδιο και μη φοβάσαι. Απλώς σου ανοίγει μια υπέροχη νέα ζωή».\nΥΣ. Κάποιοι θα αναρωτηθούν τι σχέση έχει ο τίτλος με το κείμενο. Έχει και παραέχει, γιατί κάθε παιχνίδι που κάνω με τους μαθητές μου πρώτα το δοκιμάζω στο αγαπημένο πειραματόζωό μου. Το γιο μου! Όταν, λοιπόν, και μετά την ανακοίνωση των βαθμών, τον προέτρεψα να συμπληρώσει το μηχανογραφικό του, με κοίταξε με μια δόση ταραχής στο βλέμμα του. Βέβαια, αδυνατούσε να ομολογήσει το φόβο του. Είναι ιδιαίτερα ευφυής για να καταλάβει ότι η προοπτική των «Ηλεκτρολόγων Μηχανικών», της σχολής που επιθυμεί, δεν ταίριαζε με το άγχος που ένιωθε απέναντι στη διαδικασία. Με αργές και μελετημένες κινήσεις άνοιξε την ηλεκτρονική σελίδα του Μηχανογραφικού.\nΈριξε μια ματιά στα πρώτα βήματα και με αποφασιστικότητα πάτησε το εικονίδιο της... «Ακύρωσης» ξεφυσώντας με ανακούφιση. Απλώς με κοίταξε και μου είπε: «Θα το συμπληρώσω με την Ιωάννα (υπεύθυνη προσανατολισμού του φροντιστηρίου). Τι θέλεις τώρα; Να κάνω κανένα λάθος και με 18600+ μόρια να βρεθώ στο ΤΕΙ Λογιστικής Λάρισας»!!! Και δε με νοιάζει να γίνω ένα ακόμα άρθρο!». Μου γύρισε την πλάτη και ήρεμος συνέχισε ένα παιχνίδι με τέρατα στον υπολογιστή του!\nΟ κ. Ζάχος διδάσκει στο φιλολογικό φροντιστήριο «άποψη»


1 Χωρικές σχέσεις και Γεωμετρικές Έννοιες στην Προσχολική Εκπαίδευση Ενότητα 3: Τοπολογικές και προβολικές σχέσεις στο χώρο Δημήτρης Χασάπης Τμήμα Εκπαίδευσης και Αγωγής στην Προσχολική Ηλικία\n2 Βασικές σχέσεις τοποθέτησης Ποιες είναι οι βασικές σχέσεις τοποθέτησης και προσανατολισμού στο χώρο ; Τοπολογικές και προβολικές σχέσεις στο χώρο 2\n3 Κατηγορίες χωρικών σχέσεων Σε ποιες κατηγορίες διακρίνονται οι χωρικές σχέσεις ή ποια είναι η βασική διάκριση των χωρικών σχέσεων ; Τοπολογικές και προβολικές σχέσεις στο χώρο 3\n4 Διάκριση των χωρικών σχέσεων Τοπολογικές σχέσεις, οι οποίες αφορούν στις μορφές ενός αντικειμένου αφ εαυτού. Είναι σχέσεις ανάμεσα στα στοιχεία ενός αντικειμένου. Προβολικές σχέσεις, οι οποίες αφορούν στις διαφορετικές όψεις ενός αντικειμένου. Είναι σχέσεις ανάμεσα σε ένα αντικείμενο και έναν παρατηρητή. Γεωμετρικές σχέσεις, οι οποίες εμπεριέχουν τις τοπολογικές και προβολικές σχέσεις και παράλληλα εισάγουν σ αυτές μετρικά χαρακτηριστικά. Τοπολογικές και προβολικές σχέσεις στο χώρο 4\n5 Ποιές είναι οι βασικές τοπολογικές σχέσεις στο χώρο ; Τοπολογικές και προβολικές σχέσεις στο χώρο 5\n6 Βασικές τοπολογικές σχέσεις 1. η Εγγύτητα: Σχέση «κοντά» και «μακριά». 2. H καρέκλα είναι ΚΟΝΤΑ στο τραπέζι 3. Η Γειτνίαση: Αναφέρεται στη διάταξη στο χώρο με την έννοια της σειράς, όχι του μεγέθους. 4. Το σπίτι της Ελένης είναι ΔΙΠΛΑ στο ΣΧΟΛΕΙΟ 5. Η Συνδεσιμότητα (ή ο διαχωρισμός): σχέσεις σύνδεσης ή διαχωρισμού στο χώρο. 6. Το σπίτι και ο κήπος ΣΥΝΔΕΟΝΤΑΙ με ένα δρομάκι 7. Η Ένταξη: σχέσεις ένταξης σε μια ενότητα. 8. Αυτό το νησί ανήκει στις Κυκλάδες Τοπολογικές και προβολικές σχέσεις στο χώρο 6\n7 Οι τοπολογικές σχέσεις είναι ανεξάρτητες από το μέγεθος και το σχήμα των αντικειμένων και σχετίζονται με τις μορφές τους. Τοπολογικές και προβολικές σχέσεις στο χώρο 7\n8 Διάκριση των χωρικών σχέσεων Τοπολογικές σχέσεις, οι οποίες αφορούν στις μορφές ενός αντικειμένου αφ εαυτού. Είναι σχέσεις ανάμεσα στα στοιχεία ενός αντικειμένου. Προβολικές σχέσεις, οι οποίες αφορούν στις διαφορετικές όψεις ενός αντικειμένου. Είναι σχέσεις ανάμεσα σε ένα αντικείμενο και έναν παρατηρητή. Γεωμετρικές σχέσεις, οι οποίες εμπεριέχουν τις τοπολογικές και προβολικές σχέσεις και παράλληλα εισάγουν σ αυτές μετρικά χαρακτηριστικά. Τοπολογικές και προβολικές σχέσεις στο χώρο 8\n9 Προβολικές σχέσεις 1. Αναγνώριση μορφών ενός αντικειμένου από διαφορετικές θέσεις οπτικής. 2. Κατανόηση της ΤΡΙΤΗΣ διάστασης στην νοητική οργάνωση του χώρου. Τοπολογικές και προβολικές σχέσεις στο χώρο 9\n10 Προβολικές σχέσεις Προβολή τα αντικείμενα όπως ΦΑΙΝΟΝΤΑΙ όχι όπως ΕΙΝΑΙ Τοπολογικές και προβολικές σχέσεις στο χώρο 10\n11 ΕΙΝΑΙ Ευκλείδειος χώρος και γεωμετρικές έννοιες 11\n12 ΦΑΙΝΕΤΑΙ Ευκλείδειος χώρος και γεωμετρικές έννοιες 12\n13 Προβολικές σχέσεις Δύο τύποι προβολής: 1. Κεντρική προβολή 2. Παράλληλη προβολή Τοπολογικές και προβολικές σχέσεις στο χώρο 13\n14 Κεντρική προβολή (προοπτική) Ευκλείδειος χώρος και γεωμετρικές έννοιες 14\n15 Κεντρική προβολή (1/2) Οι ιδιότητες της κεντρικής προβολής είναι: Η διατήρηση των τοπολογικών ιδιοτήτων του εσωτερικού και του εξωτερικού. Τοπολογικές και προβολικές σχέσεις στο χώρο 15\n16 Κεντρική προβολή (2/2) Οι ιδιότητες της κεντρικής προβολής είναι: Η διατήρηση της γραμμικότητας. Η προβολή μιας ευθείας σε ένα επίπεδο είναι επίσης ευθεία. Τοπολογικές και προβολικές σχέσεις στο χώρο 16\n17 Κεντρική προβολή Οι ιδιότητες της κεντρικής προβολής είναι: Δύο παράλληλες ευθείες σε μια προβολή μπορεί να απεικονίζονται ως συγκλίνουσες. Στο γεγονός της μη διατήρησης της παραλληλίας στην κεντρική προβολή βασίζεται και το γεγονός της φαινομενικής σύγκλισης των απομακρυσμένων γραμμών ενός τρένου. Τοπολογικές και προβολικές σχέσεις στο χώρο 17\n18 Κεντρική προβολή Η φωτογραφία Ευκλείδειος χώρος και γεωμετρικές έννοιες 18\n19 Παράλληλη προβολή άπειρο Ευκλείδειος χώρος και γεωμετρικές έννοιες 19\n20 Παράλληλη προβολή Οι ιδιότητες της παράλληλης προβολής είναι: Η διατήρηση της παραλληλίας των ακτινών που αποτελούν τη δέσμη του φωτός. Τοπολογικές και προβολικές σχέσεις στο χώρο 20\n21 Παράλληλη προβολή Στην παράλληλη προβολή παρατηρούμε, συνήθως, μια παραμόρφωση των γεωμετρικών σχημάτων. Τοπολογικές και προβολικές σχέσεις στο χώρο 21\n22 Παράλληλη προβολή Παράδειγμα, οι σκιές η σκιά μιας σφαίρας μπορεί να είναι έλλειψη, το τετράγωνο μπορεί να φαίνεται ως παραλληλόγραμμο ή τραπέζιο, κλπ Τοπολογικές και προβολικές σχέσεις στο χώρο 22\n25 Οι προβολικές σχέσεις Σύμφωνα με τους Piaget και Inhelder (1956) η ανάπτυξη των προβολικών σχέσεων του χώρου από τα παιδιά ακολουθεί την επόμενη πορεία: 1. Οικοδόμηση της προβολικής ευθείας 2. Οικοδόμησης της προοπτικής 3. Κατανόηση των σκιών 4. Συνδυασμός των διαφορετικών οπτικών Τοπολογικές και προβολικές σχέσεις στο χώρο 25\n26 Ι. Η οικοδόμηση της προβολικής ευθείας Οι πρώτες απόπειρες συγκρότησης των προβολικών εννοιών σχετίζονται με τις προσπάθειες του παιδιού να συσχετίσουν αντικείμενα του χώρου με μια προβολική θεώρηση, γεγονός που σχετίζεται με την έννοια της ευθείας γραμμής. Τοπολογικές και προβολικές σχέσεις στο χώρο 26\n27 ΥΠΕΝΘΥΜΙΣΗ Η αντίληψη του χώρου λειτουργία της οργάνωσης και ερμηνείας των αισθητήριων πληροφοριών Αναγνώριση ευθείας Η νόηση του χώρου εννοιολογική οργάνωση και νοητική αναπαράσταση του χώρου Απεικόνιση / κατασκευή ευθείας Τοπολογικές και προβολικές σχέσεις στο χώρο 27\n28 Η έννοια της ευθείας γραμμής (ε) Η ευθεία γραμμή είναι ένα σύνολο σημείων. Τοπολογικές και προβολικές σχέσεις στο χώρο 28\n29 Η έννοια της ευθείας γραμμής (ε) Προεκτείνεται ασταμάτητα. Τοπολογικές και προβολικές σχέσεις στο χώρο 29\n30 Η έννοια της ευθείας γραμμής (ε) Δεν έχει ούτε τέλος, ούτε αρχή. Τοπολογικές και προβολικές σχέσεις στο χώρο 30\n31 Η έννοια της ευθείας γραμμής (ε) Δεν έχει πάχος (έχει μια διάσταση). Τοπολογικές και προβολικές σχέσεις στο χώρο 31\n32 Η έννοια της ευθείας γραμμής (ε) Περιέχει άπειρα σημεία. Τοπολογικές και προβολικές σχέσεις στο χώρο 32\n33 Η έννοια της ευθείας γραμμής Α Από ένα σημείο Α διέρχονται άπειρες ευθείες. Τοπολογικές και προβολικές σχέσεις στο χώρο 33\n34 Η έννοια της ευθείας γραμμής (ε) Β Α Από δύο σημεία Α και Β διέρχεται μόνο μία ευθεία. Ευκλείδειος χώρος και γεωμετρικές έννοιες 34\n35 Τι λέμε προβολική ευθεία ; Ευκλείδειος χώρος και γεωμετρικές έννοιες 35\n36 Τι λέμε προβολική ευθεία ; Την ευθεία γραμμή σε έναν χώρο στο οποίο δεν υφίσταται η έννοια της παραλληλίας των ευθειών Τοπολογικές και προβολικές σχέσεις στο χώρο 36\n37 Ευκλείδειος χώρος και γεωμετρικές έννοιες 37\n39 Ι. Η οικοδόμηση της προβολικής ευθείας 1ο στάδιο Αναγνώριση ευθείας μεταξύ άλλων γραμμών Τοπολογικές και προβολικές σχέσεις στο χώρο 39\n40 Ι. Η οικοδόμηση της προβολικής ευθείας Αναγνώριση αλλά αδυναμία χάραξης ευθείας ακόμα και με οδηγό την πλευρά του τραπεζιού Τοπολογική προσέγγιση της ευθείας (ακανόνιστη γραμμή) Piaget και Inhelder (1956) Τοπολογικές και προβολικές σχέσεις στο χώρο 40\n41 2ο στάδιο Ι. Η οικοδόμηση της προβολικής ευθείας Δυνατότητα χάραξης ευθείας με τη βοήθεια ενός χάρακα ή ακόμα και με οδηγό την πλευρά του τραπεζιού Αδυναμία αναπαράστασης μια ευθείας χωρίς άμεση, οπτική βοήθεια. Τοπολογικές και προβολικές σχέσεις στο χώρο 41\n42 3ο στάδιο Ι. Η οικοδόμηση της προβολικής ευθείας Δυνατότητα χάραξης ευθείας γραμμής χωρίς αναφορά σε αντιληπτικά δεδομένα. Νοητική αναπαράσταση / προβολική κατανόηση της ευθείας γραμμής. Τοπολογικές και προβολικές σχέσεις στο χώρο 42\n44 ΙΙ. Η ευθεία σε μια προοπτική οπτική Οι Piaget και Inhelder (1956) ισχυρίζονται ότι τα παιδιά μέχρι την ηλικία των 7 περίπου ετών αποτυγχάνουν μερικά ή ολικά να φαντάζονται και να αναπαριστούν τα αντικείμενα ανεξάρτητα από την οπτική γωνία από την οποία τα βλέπουν, λόγω των «εγωκεντρικών» χαρακτηριστικών της παιδικής σκέψης. Τοπολογικές και προβολικές σχέσεις στο χώρο 44\n45 ΙΙ. Η ευθεία σε μια προοπτική οπτική Piaget και Inhelder (1956) Τοπολογικές και προβολικές σχέσεις στο χώρο 45\n46 ΙΙ. Η ευθεία σε μια προοπτική οπτική 1ο στάδιο Αδυναμία κατανόησης της διαφορετικής οπτικής Στην ερώτηση «Τι βλέπει η κούκλα ;» το παιδί περιγράφει τη δικιά του οπτική. Τοπολογικές και προβολικές σχέσεις στο χώρο 46\n47 ΙΙ. Η ευθεία σε μια προοπτική οπτική 2ο στάδιο Μερική κατανόηση της διαφορετικής οπτικής Το παιδί περιγράφει την οπτική του μολυβιού σωστά και από τη δικιά του και από την οπτική της κούκλας μόνο όταν το μολύβι είναι τοποθετημένο σε αυτή την όψη Όχι όμως σε αυτή την όψη Τοπολογικές και προβολικές σχέσεις στο χώρο 47\n48 ΙΙ. Η ευθεία σε μια προοπτική οπτική 2ο στάδιο Μερική κατανόηση της διαφορετικής οπτικής Δείχνοντας ένα κέρμα σε διαφορετικές θέσεις το παιδί το «βλέπει» και το περιγράφει ως κύκλο. Για το παιδί ο «κύκλος» είναι «κύκλος» ανεξάρτητα από τις οπτικές του Τοπολογικές και προβολικές σχέσεις στο χώρο 48\n49 ΙΙ. Η ευθεία σε μια προοπτική οπτική 3ο στάδιο Πλήρης κατανόηση της διαφορετικής οπτικής Το παιδί περιγράφει την οπτική του μολυβιού σωστά και από τη δικιά του και από την οπτική της κούκλας σε κάθε θέση του μολυβιού Τοπολογικές και προβολικές σχέσεις στο χώρο 49\n50 ΙΙ. Η ευθεία σε μια προοπτική οπτική 3ο στάδιο Πλήρης κατανόηση της διαφορετικής οπτικής Το παιδί κατανοεί τη φαινομενική μεταβολή του μεγέθους του μολυβιού σε συνάρτηση με την απόσταση από τη δικιά του θέση Τοπολογικές και προβολικές σχέσεις στο χώρο 50\n51 ΙΙΙ. Κατανόηση των σκιών Piaget και Inhelder (1956) Ευκλείδειος χώρος και γεωμετρικές έννοιες 51\n52 1ο στάδιο ΙΙΙ. Κατανόηση των σκιών Αδυναμία κατανόησης των διαφορετικών σκιών ανάλογα με τις διαφορετικές γωνίες κλίσης και τις διαφορετικές θέσεις του μολυβιού. Κυριαρχεί μια οπτική, η οπτική του αντικειμένου-μολυβιού. Τοπολογικές και προβολικές σχέσεις στο χώρο 52\n53 2ο στάδιο ΙΙΙ. Κατανόηση των σκιών Το παιδί σχεδιάζει τη σκιά όμοια με το σχήμα του αντικειμένου όπως αυτό φαίνεται από την πλευρά που το ίδιο βλέπει. Μερική κατανόηση των διαφορετικών σκιών, αλλά από την οπτική του παιδιού. Κυριαρχεί μια οπτική, η οπτική του παιδιού. Τοπολογικές και προβολικές σχέσεις στο χώρο 53\n54 3ο στάδιο ΙΙΙ. Κατανόηση των σκιών Το παιδί διακρίνει τις διάφορες όψεις των προβολών και προβλέπει τις σκιές του αντικειμένου. Τοπολογικές και προβολικές σχέσεις στο χώρο 54\n55 IV. Συνδυασμός διαφορετικών οπτικών Σχετίζεται με την ικανότητα του παιδιού: Να συντονίζει τη δική του οπτική με τις οπτικές των άλλων παρατηρητών. Να αντιλαμβάνεται τη δική του στιγμιαία οπτική ως μέρος ενός συνόλου ενδεχόμενων οπτικών και να συνδυάζει αυτές τις εκδοχές σε ένα ενιαίο συνεπές σύστημα, ώστε να κατανοεί με ποιους τρόπους συσχετίζονται οι διαφορετικές αυτές οπτικές. Τοπολογικές και προβολικές σχέσεις στο χώρο 55\n56 IV. Συνδυασμός διαφορετικών οπτικών Piaget και Inhelder (1956): Το πείραμα των 3 βουνών Ευκλείδειος χώρος και γεωμετρικές έννοιες 56\n57 Piaget και Inhelder (1956): Το πείραμα των 3 βουνών Ευκλείδειος χώρος και γεωμετρικές έννοιες 57\n58 IV. Συνδυασμός διαφορετικών οπτικών 1ο στάδιο Απόλυτος εγωκεντρισμός Αδυναμία κατανόησης του ερωτήματος. Τοπολογικές και προβολικές σχέσεις στο χώρο 58\n59 IV. Συνδυασμός διαφορετικών οπτικών 2ο στάδιο Μερική αποκέντρωση Το παιδί κατανοεί ότι οι εικόνες είναι διαφορετικές ανάλογα με τις διαφορετικές θέσεις θέασης των βουνών, αλλά αδυνατεί να τις προσδιορίσει και να τις αναπαραστήσει. Τοπολογικές και προβολικές σχέσεις στο χώρο 59\n60 IV. Συνδυασμός διαφορετικών οπτικών 3ο στάδιο Το παιδί διακρίνει τις διαφορετικές εικόνες ανάλογα με τις διαφορετικές θέσεις θέασης των βουνών και προσδιορίζει τα χαρακτηριστικά τους με βάση τις χωρικές σχέσεις των βουνών (μπροστάπίσω, αριστερά-δεξιά, κοντά-μακριά, κλπ). Κατανοεί τις διαφορετικές οπτικές Τοπολογικές και προβολικές σχέσεις στο χώρο 60\n61 IV. Συνδυασμός διαφορετικών προοπτικών Οι ενστάσεις στις διαπιστώσεις και στις ερμηνείες του Πιαζέ Τοπολογικές και προβολικές σχέσεις στο χώρο 61\n62 IV. Συνδυασμός διαφορετικών προοπτικών Η γάτα και το ποντίκι Από τη μια πλευρά ενός τοίχου είναι μια γάτα και από την άλλη πλευρά ένα ποντίκι. Εάν εγώ βλέπω τη γάτα αυτός που είναι από την άλλη πλευρά του τοίχου τι βλέπει ; Flavell (1990) Τοπολογικές και προβολικές σχέσεις στο χώρο 62\n63 IV. Συνδυασμός διαφορετικών προοπτικών Οι αστυνομικοί και το άτακτο παιδί Που πρέπει να σταθεί το παιδί για να μην το βλέπουν οι δύο αστυνομικοί ; Hughes (1975) Donaldson, M. Η σκέψη των παιδιών, Gutenberg, 2001 Τοπολογικές και προβολικές σχέσεις στο χώρο 63\n64 IV. Συνδυασμός διαφορετικών προοπτικών Οι ενστάσεις στις ερμηνείες του Πιαζέ α) πολυπλοκότητα του έργου β) τύπος απάντησης που ζητείται από το παιδί Παιδιά 3-4 χρόνων κατανοούν διαφορετικές οπτικές ανάλογα με το νόημα του έργου και τις εμπειρίες τους Τοπολογικές και προβολικές σχέσεις στο χώρο 64\n65 Σκεφτείτε μια ΜΙΚΡΗ ΙΣΤΟΡΙΑ Σκεφτείτε μια ΜΙΚΡΗ ΙΣΤΟΡΙΑ με ΣΚΙΕΣ αντικειμένων η οποία θα «παίζει» με την ΕΥΘΕΙΑ ΓΡΑΜΜΗ Τοπολογικές και προβολικές σχέσεις στο χώρο 65\n66 Περιγράψτε τα κύρια σημεία της ιστορίας και τις ερωτήσεις, τις οποίες θα πρέπει να κάνει η/ο νηπιαγωγός στα παιδιά Τοπολογικές και προβολικές σχέσεις στο χώρο 66\n68 Χρηματοδότηση Το παρόν εκπαιδευτικό υλικό έχει αναπτυχθεί στo πλαίσιo του εκπαιδευτικού έργου του διδάσκοντα. Το έργο «Ανοικτά Ακαδημαϊκά Μαθήματα στο Πανεπιστήμιο Αθηνών» έχει χρηματοδοτήσει μόνο την αναδιαμόρφωση του εκπαιδευτικού υλικού. Το έργο υλοποιείται στο πλαίσιο του Επιχειρησιακού Προγράμματος «Εκπαίδευση και Δια Βίου Μάθηση» και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους. Τοπολογικές και προβολικές σχέσεις στο χώρο 68\n70 Σημείωμα Ιστορικού Εκδόσεων Έργου Το παρόν έργο αποτελεί την έκδοση 1.0. Τοπολογικές και προβολικές σχέσεις στο χώρο 70\n71 Σημείωμα Αναφοράς Copyright Εθνικόν και Καποδιστριακόν Πανεπιστήμιον Αθηνών, Δημήτρης Χασάπης, Δημήτρης Χασάπης. «Χωρικές σχέσεις και Γεωμετρικές Έννοιες στην Προσχολική Εκπαίδευση». Έκδοση: 1.0. Αθήνα Διαθέσιμο από τη δικτυακή διεύθυνση: Τοπολογικές και προβολικές σχέσεις στο χώρο 71\n72 Σημείωμα Αδειοδότησης Το παρόν υλικό διατίθεται με τους όρους της άδειας χρήσης Creative Commons Αναφορά, Μη Εμπορική Χρήση Παρόμοια Διανομή 4.0  ή μεταγενέστερη, Διεθνής Έκδοση. Εξαιρούνται τα αυτοτελή έργα τρίτων π.χ. φωτογραφίες, διαγράμματα κ.λ.π., τα οποία εμπεριέχονται σε αυτό και τα οποία αναφέρονται μαζί με τους όρους χρήσης τους στο «Σημείωμα Χρήσης Έργων Τρίτων».  Ως Μη Εμπορική ορίζεται η χρήση: που δεν περιλαμβάνει άμεσο ή έμμεσο οικονομικό όφελος από την χρήση του έργου, για το διανομέα του έργου και αδειοδόχο που δεν περιλαμβάνει οικονομική συναλλαγή ως προϋπόθεση για τη χρήση ή πρόσβαση στο έργο που δεν προσπορίζει στο διανομέα του έργου και αδειοδόχο έμμεσο οικονομικό όφελος (π.χ. διαφημίσεις) από την προβολή του έργου σε διαδικτυακό τόπο Ο δικαιούχος μπορεί να παρέχει στον αδειοδόχο ξεχωριστή άδεια να χρησιμοποιεί το έργο για εμπορική χρήση, εφόσον αυτό του ζητηθεί. Τοπολογικές και προβολικές σχέσεις στο χώρο 72\n73 Διατήρηση Σημειωμάτων Οποιαδήποτε αναπαραγωγή ή διασκευή του υλικού θα πρέπει να συμπεριλαμβάνει: το Σημείωμα Αναφοράς το Σημείωμα Αδειοδότησης τη δήλωση Διατήρησης Σημειωμάτων το Σημείωμα Χρήσης Έργων Τρίτων (εφόσον υπάρχει) μαζί με τους συνοδευόμενους υπερσυνδέσμους. Τοπολογικές και προβολικές σχέσεις στο χώρο 73\n74 Σημείωμα Χρήσης Έργων Τρίτων Το Έργο αυτό κάνει χρήση των ακόλουθων έργων: Εικόνες/Σχήματα/Διαγράμματα/Φωτογραφίες Όλες οι εικόνες: Με επιφύλαξη παντός δικαιώματος (Copyrighted). Τοπολογικές και προβολικές σχέσεις στο χώρο 74


ΓΡΑΦΙΤΗ ΤΣΑΝΤΑ ΩΜΟΥ ΜΕ ΤΡΟΥΚΣ, STYLOVE, ΤΣΑΝΤΕΣ\nΓΡΑΦΙΤΗ ΤΣΑΝΤΑ ΩΜΟΥ ΜΕ ΤΡΟΥΚΣ\nΓΡΑΦΙΤΗ ΤΣΑΝΤΑ ΩΜΟΥ ΜΕ ΤΡΟΥΚΣ STYLOVE\nΚερδίστε 260 Shop & Win Points με αυτή την αγορά.\nΓυναικεία τσάντα ώμου/χειρός με τρούκς από οικολογικό δέρμα STYLOVE.\nΜπροστινό κομμάτι τσάντας τύπου σουέτ με δερμάτινη λωρίδα με μεταλλική λεπτομέρεια που δένει.\nΧρώμα: Γραφίτη. Σύνθεση: 100% Πολυουρεθάνη. Διαστάσεις: 25*10*20h cm.\nΓΡΑΦΙΤΗ ΤΣΑΝΤΑ ΩΜΟΥ ΜΕ ΤΡΟΥΚΣ, STYLOVE, ΤΣΑΝΤΕΣ, FL_92157\nΜπροστινό κομμάτι τσάντας τύπου σουέτ με δερμάτινη λωρίδα με μεταλλική λεπτομέρεια που δένει. Χρώμα: Γραφίτη. Σύνθεση: 100% Πολυουρεθάνη. Διαστάσεις: 25*10*20h cm. - Δωρεάν Αποστολή για αγορές άνω των 39,90€.


Φιλιππίνες: Εσπασε την καραντίνα, τιμωρήθηκε με 300 «βαθιά καθίσματα» και πέθανε | HuffPost Greece\n06/04/2021 07:17 EEST\nΦιλιππίνες: Εσπασε την καραντίνα, τιμωρήθηκε με 300 «βαθιά καθίσματα» και πέθανε\nΣωρεία καταγγελιών για κακοποίηση παραβατών του lockdown από τις δυνάμεις επιβολής του νόμου.\nΕνας άνδρας στις Φιλιππίνες που παραβίασε τους κανόνες καραντίνας πέθανε, αφού του επιβλήθηκε από την αστυνομία τιμωρία 300 squats (σ.σ. άσκηση γυμναστικής γνωστή ως «βαθιά καθίσματα»), σύμφωνα με όσα καταγγέλλει η οικογένειά του.\nΟ Ντάρεν Μαναογκ Πεναρεντόντο φέρεται να εντοπίστηκε από αξιωματικούς ενώ αγόραζε νερό μετά τις 18.00 τοπική ώρα στην επαρχία Καβίτε την Πέμπτη.\nΤην επόμενη μέρα κατέρρευσε και αργότερα πέθανε.\nΗ επαρχία Καβίτε, στο νησί Λουζόν, βρίσκεται επί του παρόντος υπό αυστηρό lockdown για την αντιμετώπιση της εξάπλωσης του κορονοϊού.\nΟ επικεφαλής της τοπικής αστυνομίας δήλωσε ότι δεν υπάρχει σωματική τιμωρία για όσους βρέθηκαν να παραβιάζουν τους κανόνες της απαγόρευσης της κυκλοφορίας, μόνο επιπλήξεις από τους αξιωματικούς. Είπε επίσης στα τοπικά ΜΜΕ ότι εάν διαπιστωθεί ότι οι αξιωματικοί έχουν επιβάλει μια τέτοια την τιμωρία, αυτό δεν θα γίνει ανεκτό.\nΕνας συγγενής του θύματος ανακοίνωσε το θάνατό του στο Facebook, καταγγέλλοντας ότι η αστυνομία ανάγκασε τον εκλιπόντα και άλλους παραβάτες να κάνουν αρχικά 100 βαθιά καθίσματα ταυτόχρονα αλλά επειδή δεν συγχρονίζονταν τους έβαζαν να τα ξανακάνουν με αποτέλεσμα να φτάσουν τις 300 επαναλήψεις.\nΟ κ. Πεναρεντόντο επέστρεψε στο σπίτι του στις 06:00 το πρωί της Παρασκευής με πόνο, είπε ο αδερφός του.\nΒίντεο που δόθηκε στη δημοσιότητα τον δείχνει να κινείται με μεγάλη δυσκολία.\nΤην επόμενη μέρα κατέρρευσε και σταμάτησε να αναπνέει. Η οικογένεια ζήτησε από τους γείτονες να τον βοηθήσουν, αλλά σύμφωνα με πληροφορίες πέθανε λίγο αργότερα.\nΟ δήμαρχος της πόλης είπε ότι είχε διατάξει τον αρχηγό της αστυνομίας να διενεργήσει διεξοδική έρευνα για το συμβάν και περιέγραψε την υποτιθέμενη τιμωρία ως «βασανιστήρια».\nΝωρίτερα αυτό το μήνα το Παρατηρητήριο Ανθρωπίνων Δικαιωμάτων προειδοποίησε τη διεθνή κοινότητα ότι οι παραβάτες στις Φιλιππίνες κακοποιούνται.\nΗ ομάδα είπε ότι υπήρξαν περιπτώσεις όπου η αστυνομία και οι τοπικοί αξιωματούχοι είχαν κλείσει τους ανθρώπους σε κλουβιά σκύλων και άλλοι αναγκάστηκαν να κάθονται ακάλυπτοι κάτω από τον καυτό μεσημεριανό ήλιο.\nΚατά τη διάρκεια τηλεοπτικού διαγγέλματος την Πέμπτη, ο Πρόεδρος Ροντρίγκο Ντουτέρτε προειδοποίησε τους πολίτες να μην αψηφούν τους κανόνες της καραντίνας, λέγοντας: «Δεν θα διστάσω. Οι εντολές μου απευθύνονται στην αστυνομία και στον στρατό, καθώς και στους αξιωματούχους της επαρχίας, εάν υπάρχει πρόβλημα, ή περιπτώσεις όπου υπάρχει βία και οι ζωές σας κινδυνεύουν, πυροβολήστε τους μέχρι θανάτου».\nIράν: Συλλάβαμε Ισραηλινό κατάσκοπο και άλλους που σχετίζονται με ξένες μυστικές υπηρεσίες\nReuters: Οι μισοί Ρεπουμπλικάνοι πιστεύουν ψευδείς αναφορές για την επίθεση στο Καπιτώλιο\nPLUS: κορονοϊός θάνατος καραντίνα lockdown Φιλιππίνες


Αναδίπλωση του Star μετά τον σάλο για το ρεπορτάζ για «γνωστό σκηνοθέτη»: «Συγγνώμη, ανθρώπινο λάθος» | Ειδήσεις\nΑναδίπλωση του Star μετά τον σάλο για το ρεπορτάζ για «γνωστό σκηνοθέτη»: «Συγγνώμη, ανθρώπινο λάθος»\nΤα ρεπορτάζ που προβλήθηκε για τον «γνωστό σκηνοθέτη» προκάλεσε σάλο και σήμερα το Star ζήτησε συγγνώμη, μιλώντας για ανθρώπινο λάθος.\n14/02 / 2021 08:46\nΠολλές αντιδράσεις στα social media και όχι μόνο είχε προκαλέσει από το βράδυ της Παρασκευής, το ρεπορτάζ του Star για μία από τις υποθέσεις σεξουαλικής κακοποίησης στον χώρο του θεάτρου που έχουν δει το φως της δημοσιότητας τελευταία.\nΠρόκειται για αυτή του «γνωστού σκηνοθέτη», όπως χαρακτηριστικά αναφερόταν στο ρεπορτάζ, ο οποίος βρίσκεται «στο μάτι του κυκλώνα για το... τίποτα», όπως ανέφερε ένα από τα σούπερ που έπαιζε στο video, το οποίο ήταν πρώτο στη σειρά.\nΑυτό, αλλά και η φράση της Τασούλας Παπανικολάου: «Σύμφωνα με ασφαλείς πληροφορίες, ακόμα και να την εξέταζαν οι αρχές ο σκηνοθέτης θα διωκόταν μόνο για αποπλάνηση ανηλίκου», «πυροδότησαν» μεγάλες αντιδράσεις.\nΑυτές είναι τόσο μεγάλες που η δημοσιογράφος βγήκε στο σημερινό κεντρικό δελτίο ειδήσεων του καναλιού, προσπάθησε να μαζέψει τα όσα παρουσιάστηκαν την Παρασκευή και ζήτησε συγγνώμη, μιλώντας για ανθρώπινο λάθος.\n«Οι καταγγελίες που φτάνουν στην δικαιοσύνη και στην δημόσια σφαίρα διαλόγου είναι πράγματι σοκαριστικές και πραγματικές, ανεξάρτητα από τα χρόνια που έχουν μεσολαβήσει από την τέλεση των πράξεων αυτών. Μάλιστα όλο και περισσότερα στόματα ανοίγουν και βοηθούν το έργο των αρχών που είναι απόδοση δικαιοσύνης και τιμωρίας. Η καταδίκη των πράξεων αυτών πρέπει να είναι απερίφραστη. Στο σημείο αυτό να εξηγήσουμε ότι ένας ατυχής τίτλος στο χθεσινό ρεπορτάζ για τον κύριο Λιγνάδη δεν κρύβει καμία προσπάθεια συγκάλυψης, οφείλεται σε ανθρώπινο λάθος και εκφράζουμε τη συγγνώμη μας», είπε χαρακτηριστικά.\nΤελευταία τροποποίηση στις 14/02/2021 - 09:23